KANAK-KANAK 5 TAHUN TIDAK PERNAH KENYANG

Molly tidak pernah kenyang dan sering bertanya bilakah waktu makan seterusnya biarpun baru selesai makan. JAM menunjukkan angka 2 pagi. Molly Bywater turun daripada katilnya lalu berjalan laju ke katil ibunya, Jo Bywater, 29, yang sedang lena diulit mimpi. Dia menepuk bahu ibunya perlahan, cuba untuk mengejutkan wanita itu daripada lena, lalu bertanya, “Adakah waktu sarapan pagi sudah tiba?”
            Begitulah rutin harian Molly yang menyebabkan ibunya cukup risau. Molly hanya berusia lima tahun, namun kanak-kanak itu makan dengan banyaknya setiap hari. Dia menghidap satu keadaan pelik dinamakan sindrom Prader-Willi iaitu satu keadaan dia tidak pernah berasa kenyang walaupun telah makan dengan amat banyak dan boleh makan sehingga perutnya berkemungkinan pecah. Lebih buruk lagi, penyakit genetik itu juga menyebabkan Molly sukar untuk belajar dan mengalami masalah pembesaran sehinggalah dia meningkat dewasa kelak.

Penyakit Genetik
            Molly disahkan menghidap sindrom Prader-Willi pada Mac 2011 semasa baru berusia tiga minggu.Penyakit tersebut membuatkan nafsu makan seseorang menjadi tidak terkawal dan membuak-buak selain turut mengganggu tumbesaran pesakit.Puncanya adalah kecacatan pada kromosom 15 dan boleh berlaku kepada sesiapa sahaja tidak mengira jantina.Ibu bapa yang memiliki anak yang mempunyai sindrom Prader-Willi perlulah sentiasa mengawal pemakanan anak-anak dan memberi mereka makan makanan yang berkhasiat sahaja dan dalam kuantiti yang sedikit.Jo berkata, tabiat pemakanan anak perempuannya itu cukup membimbangkan kerana dia tidak pernah kenyang, walaupun selepas makan dengan amat banyak.
            “Saya terpaksa mengunci peti ais di rumah bagi mengelak Molly daripada terus-terusan mengambil semua makanan yang ada di dalamnya. Saya juga memasang pagar pada pintu masuk dapur agar Molly tidak boleh masuk ke dapur untuk makan dengan kerap,” ujarnya tentang cabaran membesarkan anak perempuannya itu.
            JO  berkata, penyakit anaknya itu juga menyebabkan Molly menjadi degil dan sering mengamuk.Jo yang juga merupakan seorang pembantu pemasaran dari Cheshire, England berkata, Molly bukan sahaja mahu makan makanan, malah dia juga akan mencapai apa sahaja yang ada di depannya dan makan benda-benda tersebut.
            “Pernah suatu ketika, dia terjumpa makanan berkulat di bawah sofa dan terus memasukkan makanan itu ke dalam mulutnya kerana terlalu lapar. Dia akan makan apa sahaja dan ia sudah semestinya amat membahayakan nyawanya,” ujar Jo.
            Masalah kelaparan melampau Molly amat mengganggu ibunya kerana kanak-kanak tersebut akan bertanya bilakah waktu makan tengah hari atau bilakah waktu makan malam sebaik sahaja dia selesai makan.

Amat Degil
            Molly juga akan mengamuk apabila tidak diberi makan dan lebih buruk lagi, dia akan menggaru kulitnya sehingga berdarah kerana terlalu marah.Sindrom Prader-Willi juga menyebabkan Molly amat degil dan Jo risau anaknya itu akan berkelakuan begitu sehinggalah dia meningkat dewasa kelak.Menurut Jo, dia tidak menyangka kerana bukan sahaja terpaksa berdepan dengan selera makan melampau anaknya, malah wanita itu juga perlu mengawal sikap degil Molly.
            Buat masa ini, penyakit tersebut tiada penawar dan kanak-kanak itu tidak boleh dibiarkan bersendirian walaupun sesaat kerana dia akan mencapai apa sahaja yang ada di hadapannya dan mula makan benda tersebut.Ke mana sahaja Molly pergi, perkara pertama yang akan dilakukan oleh kanak-kanak berambut perang itu adalah mencari makanan atau apa sahaja yang boleh dimasukkan ke dalam mulutnya.Jo berkata, dia amat khuatir keadaan Molly akan bertambah buruk apabila dia meningkat dewasa kelak kerana anaknya akan lebih mudah untuk mendapatkan makanan.
            “Sekarang Molly masih kecil dan kami sekeluarga masih mampu mengawalnya, namun apabila dia sudah besar nanti, saya tidak rasa saya mampu untuk mengawalnya lagi dan perkara itu amat membimbangkan saya,” kata ibu muda itu.


Penyebab Berlakunya Jangkitan Ruam Lampin

Ruam lampin merupakan masalah kulit yang paling kerap dialami oleh kebanyakan anak kecil khususnya bayi. Walaupun ia bukanlah penyakit berbahaya, namun terdapat sebahagian daripada ruam boleh menjadi serius sekiranya tidak diatasi dengan betul.

            Ruam lampin lazimnya berlaku di sekitar bahagian yang ditutupi seperti punggung, kelangkang, paha dan kemaluan. Kulit di sekitar bahagian-bahagian tersebut akan berbintik-bintik kemerahan dan merengsakan bayi. Masalah ruam lampin biasanya terjadi apabila jangkitan bakteria dan kulat ataupun disebabkan alahan kulit.

            Terdapat banyak punca yang menyebabkan berlaku ruam di kalangan bayi. Antaranya apabila kulit bayi menyentuh air kencing yang disebabkan oleh pemakaian lampin dalam tempoh yang terlalu lama. Mungkin juga disebabkan lampin yang tidak berkualiti yang tidak membantu penyerapan bahan buangan yang berkesan. Ammonia yang dihasilkan air kencing akan mengganggu lapisan perlindungan kulit bayi dan menyebabkan kulit menjadi kemerah-merahan.
            Selain air kencing , najis bayi terutama yang cair juga penyebab kepada keadaan menjadi ruam. Najis sebenarnya amat merbahaya kepada kulit bayi kerana ia terhasil daripada makanan bayi dan juga ubat-ubat tertentu yang diberikan kepada mereka.
            Punca lain ialah bahan kimia yang terdapat dalam sabun mandian bayi. Bagaimanapun terdapat juga jenis lampin pakai buang yang menyebabkan alergi pada kulit bayi yang sensitif. Ruam lampin boleh sembuh dengan sendiri jika kita sebagai ibu mengamalkan penjagaan kulit bayi dengan betul.


KESELESAAN HAK MILIK SI KECIL DENGAN STROLLER ORBIT BABY G3

Orbit Baby G3 memperkenalkan kereta sorong dengan sistem keselamatan terkini bagi memberi pengalaman menyeronokkan kepada ibu bapa membawa anak mereka ke mana saja. Orbit Baby G3 membolehkan ibu bapa menyesuaikan sistem pergerakan anak-anak mengikut kumpulan usia si comel iaitu bermula sejak lahir menerusi kerusi bayi, buaian, asas kereta sorong serta rekaan yang memudahkan penyimpanan, pilihan warna menawan serta keupayaan untuk menukar daripada kereta sorong tunggal kepada kereta sorong berkembar.

                Menerusi sistem 360 darjah berputar, kereta sorong ini dihasilkan dengan reka bentuk modular dan inovatif bagi membolehkan ibu bapa mengalihkannya dengan mudah bermula dari dalam kereta sehingga ke rumah. Dengan penekanan kepada keselamatan dan kejuruteraan lanjutan, Orbit Baby G3 diiktiraf kerana inovasi, reka bentuk ergonomik dan mesra alam. Ia boleh didapati di Mothercare, Bebe Totz, Bebehaus dan Poppies.

Kebaikan Menggunakan Kereta Sorong

Stroller baby atau kereta sorong bukanlah kelengkapan bayi yang wajib, namun ia sangat berguna untuk membantu menyenangkan terutama kaum ibu. Kini terdapat banyak jenis kereta sorong yang dijual di pasaran dengan harga, jenis dan bentuk yang berbeza. Namun, membeli kereta sorong bayi ini bukanlah seperti membeli baju, banyak perkara yang perlu  anda pertimbangkan supaya tidak menyesal nanti.
                Pada dua bulan pertama mungkin anda tidak akan memerlukan kereta sorong bayi. Ini adalah kerana  bayi masih terlalu kecil dan ia memerlukan perlindungan ekstra dari ibu bapanya. Berada dalam pelukan ibu bapa adalah lebih selamat dan selesa. Setelah bayi berusia enam bulan barulah anda akan merasakan bahawa anda memerlukan sebuah kereta sorong bayi Ini adalah kerana bayi anda akan semakin berat dan pergerakannya yang semakin ligat. Kereta sorong bayi yang tepat dan bagus akan memberikan kemudahan kepada bayi dan anda terutamanya.

Memudahkan Ibu Bapa
Berjalan-jalan dengan si kecil menggunakan kereta sorong bayi akan menjadi lebih mudah daripada mendukung si kecil.

 Menenangkan Bayi
Kereta sorong bayi yang lembut dan selesa dapat membantu untuk menenangkan bayi.

Keselamatan
Menggunakan kereta sorong bayi atau stroller seperti menyediakan ruang kecil yang selesa bagi si kecil untuk berjalan-jalan bersama ibu bapa. Kereta sorong bayi biasanya sudah dilengkapi dengan pelindung sinar matahari (sunshade).

Membawa Barang Keperluan Bayi
Kereta sorong bayi atau stroller biasanya juga dilengkapi dengan beberapa poket atau rak kecil untuk membawa beberapa keperluan bayi yang penting, seperti lampin atau pampers, pakaian ekstra, makanan ringan, botol susu dan air minuman.


BERENANG BUAT BAYI TENANG DI HIPPOPO BABY SPA & WELLNESS

Dapat menyaksikan bayi-bayi comel tersenyum dan ketawa riang bermain air di dalam tab mandi di Hippopo Baby Spa & Wellness, pasti mengujakan. Gelagat mereka menendang-nendang kaki sambil tangan kecil cuba mengapai bola-bola kecil di permukaan air, membuatkan ibu bapa yang berada di sekeliling mereka pasti tersenyum bangga dan puas. Di satu sudut lain pula, kelihatan beberapa orang fisioterapi profesional sedang melakukan urutan manja pada beberapa bayi yang telah selesai sesi mandian. Kemudian di sudut paling hujung, kelihatan pula seorang bayi yang berusia dalam lingkungan enam bulan sedang nyenyak tidur di atas tilam, selepas selesai melakukan sesi memanjakan diri.

            Pengasas Hippopo Baby Spa and Wellness, Nick Goo, berkata, idea asal beliau bersama isteri menubuhkan spa tersebut bermula hasil pengalaman sendiri membawa bayi mereka berusia tiga bulan di spa bayi di Singapura. Menurutnya, di Singapura terdapat lebih daripada 10 spa untuk bayi yang menyediakan pakej mandian kolam dan urutan.

            Daripada pengalaman tersebutlah dia dan isteri bersepakat membuka sebuah spa yang menawarkan pakej mandian dan urutan bayi, iaitu yang pertama seumpamanya di negara ini. Spa bayi tersebut beroperasi di Centrepoint Damansara Utama, Petaling Jaya, Selangor. Sebelum bayi melalui proses memanjakan diri, mereka akan melakukan sesi regangan selama lima minit sambil dibantu oleh fisioterapi. Kemudian mereka akan dipakaikan dengan lampin mandian khusus. Terdapat dua saiz tab mandi disediakan di sini untuk keselesaan bayi. Tab mandi kecil dikhususkan untuk bayi berusia satu hingga enam bulan, sementara tab lebih besar digunakan untuk bayi berusia tujuh bulan hingga tiga tahun. Jumlah berat minimum bayi untuk mandi dalam kolam ini pula bermula dari 4.5 kilogram.

            Ibu bapa juga tidak perlu risau tentang tahap kebersihan tab mandi. Bagi memastikan kualiti air yang digunakan bersih dan selamat, air akan ditukar setiap hari bagi tab mandi besar air dan bagi tab mandi lebih kecil air akan ditukar setiap kali selepas digunakan. Selain itu, ia juga dilengkapi dengan penapis air dan kandungan ioniser bagi mengelakkan bau dan bakteria. Kebiasaannya mereka menggunakan air suam daripada 33 hingga 37 darjah celcius. Begitupun ibu bapa diberi pilihan sama ada untuk memilih air mandian sejuk atau suam untuk bayi mereka. Tidak cukup dengan itu, sebelum memasukkan bayi ke dalam tab mandi, mereka akan meminta keluarga menyentuh dahulu air tersebut.

Teknik Urutan Kepada Bayi

Selepas sesi mandian bayi-bayi tersebut akan dimanjakan dengan urutan yang dilakukan oleh fisioterapi berpengalaman dengan menggunakan teknik-teknik urutan yang lembut dan santai. Urutan tersebut menggunakan minyak biji anggur, minyak premium centella dan minyak musk yang diimport dari Taiwan. Minyak tersebut sangat baik untuk urutan bayi yang lahir pramatang kerana ia dikatakan membantu mempercepatkan pertumbuhan dan tumbesaran bayi. Tempoh urutan adalah 30 minit, namun ia juga bergantung kepada keadaan serta mood bayi kerana tidak semua bayi suka disentuh dan diurut dalam masa yang lama.

Bayi yang menjalani rawatan mandian dan urutan di spanya diyakini mempunyai tahap kecergasan yang lebih baik selepas selesai memanjakan diri.
Menurut kajian, bayi yang selalu didedahkan dengan aktiviti sihat seperti berenang dan bermain air dalam kolam akan membantu menyihatkan jangtung dan paru-paru, selain meningkatkan pertumbuhan minda.
Pada masa sama, ia turut meningkatkan sistem ketahanan dalam badan, membantu bayi mengenali sentuhan, pendengaran, kemahiran komunikasi dan baik untuk perkembangan serta pertumbuhan bayi yang lahir secara pramatang.
Kebaikan urutan manja untuk bayi pula membantu dari aspek interaksi non verbal dan verbal, perasaan sayang dan meningkatkan keyakinan dan kepercayaan pada diri.
Bayi yang selalu diurut juga akan mempunyai kualiti tidur yang lebih baik, tidak mudah terekan dengan keadaan sekeliling mereka dan lebih rilek dan tenang. Untuk maklumat lanjut boleh terus ke Hippopo Baby Spa & Wellness.


TIPS SUSTAGEN TAMBAT SELERA ANAK

Tahukah anda, tiga daripada empat ibu mengalami masalah dalam penyediaan makanan kepada anak-anak mereka yang mempunyai tabiat pemakanan yang tidak sihat? Kebanyakan kanak-kanak agak sukar untuk makan makanan berkhasiat yang disediakan ibu mereka terutamanya sayur-sayuran dan nasi. Mereka lebih gemar makan makanan yang diproses seperti makanan ringan, burger, nuget dan gula-gula. Masalah itu dikhuatiri menyebabkan tumbesaran anak-anak terganggu dan membesar sebagai seorang kanak-kanak yang obes.

                Kanak-kanak memerlukan pelbagai variasi makanan yang berkhasiat agar untuk tumbesaran tubuh dan minda mereka. Dengan tip memasak yang diberi kepada ibu bapa hari ini, anak anda pasti makan dengan penuh selera dan tidak lagi menolak makanan yang disaji. Antara tip tersebut termasuklah memasak dan menghidang makanan yang sesuai dengan cara yang betul, perhatikan minat anak terhadap penyediaan makanannya dan hidangkan dengan serta-merta. Selain itu cara memasak seperti mengukus, merebus, membakar dan memanggang adalah lebih baik berbanding menggoreng.

Gunakan kreativiti anda jika anak anda menolak makanan yang dihidang, cuba masak dengan cara yang lain.
Tambahkan pelbagai warna dalam makanannya dan buatkan makanan mengikut bentuk seperti animasi atau nombor yang disukainya.
Jangan isi makanan terlalu penuh ke dalam pinggan, sebaliknya hidangkan sedikit demi sedikit. Ini akan menggalakkan anak anda meminta lebih banyak makanan lagi. Ibu bapa perlu memahami kualiti yang harus diutamakan bukannya kuantiti.
Hidangkan makanan berkhasiat kepada anak-anak anda seperti pasta yang mengandungi nutrient untuk kanak-kanak dengan menambah brokoli, kentang, keju, telur, daging ayam, ikan, kacang buncis dan sebagainya. Jika tabiat pemakanan yang tidak baik tidak diatasi dari awal, kanak-kanak mungkin tidak mendapat nutrien yang secukupnya dalam Piramid Makanan.

                Lantaran itu, Mead Johnson Nutrition yang juga pengeluar produk rangkaian Sustagen memperkenalkan lima resipi yang mudah, menyeronokkan dan berwarna-warni untuk menarik minat kanak-kanak yang cerewet terhadap pemakanan. Dengan kerjasama ketua tukang masak yang dilantik oleh Sustagen, Chef Chin Pei Ling, beliau menyediakan lima resipi enak untuk diikuti oleh para ibu mengikut Piramid Makanan yang telah diluluskan serta diterima oleh Kementerian Kesihatan Malaysia.

                Lima sajian itu ialah telur omelette berlapis bersama roti gandum, nasi mentega bersama dada ayam bakar dan salad bayam tomato, pasta bersos tomato klasik bersama ikan dan salad, puding vanilla Sustagen serta smoothie berperisa coklat Sustagen. Resipi-resipi dinamakan sebagai Appetit Support Nutrients ini mengandungi zat seperti tiamine, zink, vitamin B12, zat besi dan asid folik. Cara penyediaannya amat mudah dan sudah tentu setiap ibu boleh melakukannya dengan atau tanpa kemahiran memasak. Untuk penyedian lebih terperinci boleh layari www.sustagen.com.my


ERGOBABY PASTIKAN SI COMEL SELESA KETIKA DIKENDONG

Jika tugasan mengendong bayi biasa dilakukan ibu, apa kata serahkan urusan ini kepada bapa kerana kini dengan penggendong bayi Ergobaby si comel selesa berada dalam dakapan bapa dan mampu membawa bayi mereka ke mana saja.
                Ergobaby sangat ringan diperbuat daripada fabrik lembut bagi memudahkan pergerakan dan pernafasan si comel. Ia juga melindungi bayi daripada kesejukan. Dengan tali melengkung pada bahu, alat ini sesuai digunakan tanpa mengira fizikal bayi sama ada kecil atau besar seterusnya menempatkan bayi dalam kedudukan selamat. Prestasi Ergobaby sememangnya hebat kerana direka untuk ibu bapa aktif yang sering berada di luar rumah.

Kriteria Utama Apabila Memilih Baby Carrier

Umur Bayi
Umur bayi memainkan peranan yang penting dalam memilih baby carrier yang betul untuk bayi anda. Dari bayi yang baru lahir sehingga kira-kira 5 bulan, sebelum bayi anda ada kekuatan yang cukup di leher mereka untuk menyokong kepala mereka secara bebas, ia adalah penting untuk mempunyai baby carrier yang baik iaitu baby carrier yang menyediakan sokongan leher yang mencukupi untuk bayi anda. Bayi julat umur ini digunakan untuk kedudukan mereka di dalam rahim dan mungkin lebih suka kedudukan lebih semula jadi yg beredar atau katak kecil apabila mereka sedang dijalankan.

Berat & Ketinggian Bayi Anda
Setiap bayi adalah sangat berbeza dalam berat badan dan ketinggian. Memilih baby carrier berdasarkan semata-mata mengikut umur mereka mungkin bukan kaedah yang paling ideal. Ia adalah penting untuk juga mengetahui had berat disyorkan (atau selesa)  untuk setiap jenis baby carrier. Walau bagaimanapun tidak semestinya kita boleh mengendong sehingga berat yang di syorkan kerana bergantung kepada si pemakai. Satu lagi aspek yang anda ingin mempertimbangkan adalah had ketinggian. Ini penting kerana setiap baby carrier direka untuk menjadi seimbang untuk bayi saiz yang tertentu, dengan menggunakan lebih dari itu ia boleh menjadi tidak selesa untuk kanak-kanak dan juga penggendong bayi.

Pembangunan Fizikal Peringkat Bayi Anda
Bagi bayi muda di bawah umur 5 bulan, ia adalah terbaik untuk menggunakan pembawa bayi yang tidak berstruktur seperti pouch, ring sling atau wrap. Bayi yang baru lahir dan bayi yang tidak lagi mempunyai sokongan leher yang baik dan masih belum boleh duduk tanpa bantuan tidak perlu diletakkan di dalam keadaan tegak semata-mata kerana pergerakan akan menyebabkan kepala bayi untuk bergolek ke kiri dan kanan, yang mana boleh mengakibatkan kecederaan whiplash.  Bayi yang baru lahir hendaklah sentiasa diletakkan di dalam carrier sedikit condong yang menyokong tulang belakang memanjang untuk mengelakkan keadaan tulang belakang yang dikenali sebagai Spondylolisthesis. Apabila bayi telah mendapat kawalan yang baik dan leher boleh duduk dengan baik tanpa bantuan, mereka akan menjadi lebih sesuai dengan carrier berstruktur . Ini juga peringkat di mana bayi yang lebih baik boleh menikmati alam sekitar di sekeliling mereka. Anda perlu ingat untuk memilih baby carrier dengan kualiti yang baik yang dapat memberi sokongan  untuk belakang bayi dan tulang belakang.

Ergonomik
Kebanyakan bahagian bayi atau kanak-kanak kecil badan masih di peringkat formatif, terutamanya tulang belakang mereka. Baby carrier yang  baik direka secara ergonomik untuk tidak menghalang pertumbuhan semula jadi kanak-kanak.  Bayi atau kanak-kanak kecil harus berada dalam kedudukan semula jadi dan seselesa yang mungkin.

Kualiti Baby Carrier
Pada masa sekarang terdapat pelbagai jenama dan jenis  baby carrier. Seiring dengan perkembangan trend terdapat juga fake baby carrier yang di jual dengan harga jauh lebih murah tetapi kualiti rendah dan keselamatan tidak terjamin. Adalah amat penting untuk memastikan kualiti baby carrier dan juga tahap keselamatannya sebelum memilih baby carrier untuk dibeli.

Kemudahan Penggunaan Baby Carrier
Baby carrier telah lama gunakan cumanya kini telah di komersilkan. Kebanyakan pemilihan baby carrier adalah berdasarkan keselesaan bayi dan juga untuk kemudahan si pemakai carrier. Kemahiran mengenakan baby carrier adalah sama seperti kehendak bayi anda duduk dalam carrier. Kedua-duanya boleh di ajar dan di biasakan.

Estetik
Selain dari pada untuk kemudahan bergerak bersama bayi anda, salah satu ciri yang kian di ambil berat adalah design dan material baby carrier tersebut. ada sesetengah yang memilih praktikal dari segi penggunaan dan ada juga yang melihat praktikal dan penggayaan. Ini bergantung kepada si pemakai sama si ibu atau ayah.


DIABETES KETIKA HAMIL

Diabetes yang bermula apabila anda disahkan mengandung dikenali sebagai Gestational Diabetes. Ianya terjadi apabila terdapat kerintangan Insulin – sejenis hormon yang dihasilkan oleh badan manusia untuk mengawal atur kawalan paras gula di dalam darah, untuk memenuhi keperluan ketika mengandung. Hasilnya, paras gula di dalam darah meningkat. Pada kebiasaannya, keadaan Gestational Diabetes terjadi pada pertengahan ataupun pada lewat usia kandungan. Keadaan Gestational Diabetes ini kerap berlaku. Kadar kebiasaannya, dalam 100 orang wanita mengandung, 18 orang akan menghidapi penyakit ini. Dalam erti kata lain, 18 % wanita mengandung akan ‘dihantui’ dengan masalah ini. Amat biasa bukan?

Anda berisiko tinggi menghidapi Diabetes ketika mengandung, jika anda:

Indeks Jisim Badan (BMI) adalah 30 ataupun lebih
Sejarah kelahiran bayi besar, melebihi 4 kg ataupun lebih
Sejarah kandungan yang mempunyai Diabetes ketika mengandung
Ibu bapa, adik-beradik yang juga mempunyai Diabetes

Bagaimana saya tahu jika saya mempunyai kencing manis dalam kehamilan?
Jika anda mempunyai salah satu faktor seperti yang tertera, anda akan menjalani ujian toleransi glukosa (GTT) ketika mengandung. Ini adalah sejenis ujian mudah yang dijalankan pada awal peringkat kandungan dan akan diulang pada usia kandungan 24 hingga 28 minggu. Ujian toleransi glukosa GTT memerlukan anda untuk berpuasa semalaman iaitu tidak makan atau minum, kecuali air kosong/ air mineral sahaja. Pada awal pagi nya, sebelum anda menikmati sarapan, ujian darah akan dijalankan terlebih dahulu. Kemudian anda akan diminta untuk menghabiskan larutan gula yang berperisa Oren atau Cola. Kemudian, ujian darah akan diulang sekali lagi selepas 2 jam anda menikmati larutan gula ini. Mudah bukan?
             Jika anda menghidapi kencing manis pada kandungan sebelumnya, anda akan diminta membuat ujian toleransi glukosa GTT ini pada lebih awal kandungan untuk pengesanan awal Diabetes ketika mengandung, justeru dapat mengawal atur paras gula di dalam darah. Kawal atur gula di dalam darah pada peringkat awal mengandung adalah teramat penting dalam tempoh pembentukan organ-organ penting bayi anda pada ketika ini dan mengurangkan komplikasi Diabetes pada bayi dan juga ibu. Jika keputusan ujian toleransi glukosa GTT normal, ujian ini perlu diulang pada usia kandungan 24 hingga 28 minggu kandungan.

Apakah kesan kencing manis pada kehamilan saya?
Kebanyakan ibu yang menghidapi Diabetes ketika mengandung ini tidak mempunyai masalah sepanjang proses kehamilan dan rata-rata melahirkan bayi yang sihat dan comel, tetapi terdapat segelintir kes Diabetes ini membawa masalah yang serius pada ibu dan juga bayi, lebih-lebih lagi jika Diabetis tidak dikesan awal dan dirawat dengan optimum. Kebolehan untuk mengesan awal Diabetes ketika mengandung dan mengawal atur paras gula dengan optimum dapat mengurangkan banyak risiko serta komplikasi yang berkaitan.
            Amatlah penting ibu-ibu sekalian memastikan paras glukosa di dalam darah terkawal. Jika paras gula di dalam darah ibu kekal tinggi dan tidak terkawal, bayi akan memberikan respon kepada paras gula yang tinggi ini dengan menghasilkan lebih banyak insulin, di mana bayi anda akan membesar secara berlebihan di dalam rahim, seterusnya anda akan diminta untuk bersalin lebih awal daripada tarikh dijangka bersalin (induction), juga terdapat risiko berakhir dengan pembedahan caesaerean akibat daripada bayi besar ataupun kegagalan proses induksi (induction). Jika anda bersalin biasa pula, risiko bahu bayi tersangkut ketika kelahiran normal dan kecacatan saraf mungkin berlaku.
            Risiko kematian bayi di dalam rahim (in utero death) secara mengejut juga meningkat jika paras gula di dalam darah tidak dikawal. Bayi anda yang menghasilkan lebihan hormon insulin tadi turut akan mengalami paras gula rendah pula selepas kelahiran. Maka, bayi anda perlu dimasukkan dalam wad rawatan rapi bayi untuk pemerhatian oleh pakar paediatrik. Bayi yang dilahirkan oleh ibu yang mempunyai kencing manis juga mempunyai risiko menghidap kencing manis dan masalah kegemukan bila ianya meningkat dewasa kelak. Maka, ibu-ibu perlu mengawal paras gula di dalam darah dalam proses kehamilan dan proses kelahiran untuk mengurangkan risiko dan komplikasi pada ibu dan juga bayi anda.

Bagaimanakah Diabetes ketika hamil dirawat?
Jika anda menghidapi Diabetes ketika mengandung, anda perlukan rawatan susulan oleh pakar perbidanan dan sakit puan, pakar perubatan/ endokrinologi, pegawai zat makanan dan jururawat diabetes. Anda akan diminta supaya membuat rawatan susulan lebih kerap untuk pemeriksaan. Yang penting ketika menghidapi Diabetes adalah memastikan tabiat permakanan yang sihat dan senaman. Kebiasaanya Diabetes ketika mengandung dapat dikawal dengan kawalan diet atau permakanan sahaja.
            Walau bagaimanapun, daripada 5 ibu yang menghidapi Diabetes, seorang ibu memerlukan rawatan Insulin untuk mengawal paras gula di dalam darah. Jika anda memerlukan rawatan insulin, jururawat Diabetes akan menerangkan kepada anda bagaimana anda boleh melakukannya. Ibu-ibu tidak perlu risau, seharunya  kesempatan ini diambil untuk berbincang dengan pegawai zat makanan/ dietitik mengenai pemilihan makanan yang berkhasiat untuk anda dan bayi anda, dalam masa yang sama dapat mengawal paras gula pada tahap yang memuaskan.

Bagaimanakan proses kelahiran saya nanti? Bilakah saya akan diminta untuk bersalin?
Ibu yang menghidapi Diabetes ketika mengandung, akan diminta bersalin pada usia kandungan 38 hingga 40 minggu, mengikut keadaan Diabetes dan kawalan paras gula dalam darah. Cara kelahiran juga akan dibincangkan bersama anda dan pasangan, mengenai kelebihan bersalin biasa, induced labour ataupun pembedahan caesaerean mengikut keadaan Diabetes ibu dan juga anggaran saiz bayi.

Apakah yang perlu saya lakukan selepas bersalin?
Selepas tempoh pantang 6 minggu, temujanji akan diberikan kepada anda untuk mengulang semula ujian toleransi glukosa GTT, untuk memastikan anda bebas daripada Diabetes selepas kelahiran. Jika ujian ini tidak normal, anda akan dirujuk kepada pakar perubatan/endokrinologi untuk rawatan susulan diabetes. Wanita yang menghidapi Diabetes ketika mengandung, mempunyai kebarangkalian 1 di dalam 3 menghidapi Diabetes Jenis 2 dalam tempoh 5 tahun berikutnya. Justeru itu, anda dinasihatkan untuk menjalani Ujian Glukosa berpuasa ( Fasting Blood glucose ) setahun sekali.

Bagaimana jika saya bercadang untuk hamil sekali lagi selepas ini?
Sebelum bercadang untuk mengandung lagi, pastikan berat badan anda sesuai dengan tinggi anda, mempunyai Indeks Jisim Badan BMI yang ideal, mengamalkan permakanan dan gaya hidup yang sihat, untuk mengurangkan risiko anda menghidapi sekali lagi Diabetes ketika mengandung. Jika bercadang untuk mengandung lagi, anda boleh memulakan pengambilan asid folik tambahan 5mg sehari sekali sebelum menghentikan perancangan keluarga dan pada 3 bulan pertama kehamilan. Anda memerlukan preskripsi doktor untuk ubat ini.
            Kecacatan kelahiran adalah lebih tinggi dalam kehamilan diabetik berbanding dengan kehamilan biasa. Mengambil asid folik tambahan akan mencegah bayi anda daripada kecacatan kelahiran seperti spina bifida yang disebabkan oleh tiub saraf yang tidak tertutup dengan baik. Cuba pastikan tahap gula dalam darah anda dikawal dengan baik sebelum anda hamil dan anda akan berada dalam keadaan yang lebih baik untuk mengawalnya sepanjang kehamilan anda. Ini akan mengurangkan risiko masalah kesihatan bertambah bagi anda dan bayi anda. Kehamilan anda mungkin berisiko tinggi, tetapi ini tidak bermakna anda akan mengalami masalah, terutamanya jika anda terus mengawal tahap gula dalam darah anda pada tahap normal sebaik mungkin di bawah pengawasan doktor dan petugas kesihatan anda.

Sumber: Internet


CARA MENGAJAR ANAK TIDUR DI KATILNYA SENDIRI

Pengasingan bilik tidur antara ibu bapa dan anak-anak perlu dipraktiskan sejak mereka kecil lagi.  Persoalannya, apabila kita sudah merasakan anak kita cukup besar untuk tidur berasingan dengan kita, bagaimanakah cara yang terbaik untuk mengajarnya? Pastilah tidak semudah dengan hanya sekadar menyuruhnya tidur di tempat lain apabila dia sudah terbiasa tidur berteman, bukan? Sekiranya anak kecil anda mempunyai adik beradik yang lebih besar, perkara ini mungkin tidak menjadi masalah. Tetapi bagaimana sekiranya dia merupakan anak tunggal, atau anak pertama? Pasti sukar bukan? Ikuti langkah ini:

Bercerita Dan Menerangkan Pada Si Manja

Sebelum memulakan proses mengajarnya tidur di katil sendiri, pastikan anda mengambil masa beberapa ketika dan bercerita berkenaan biliknya sendiri. Sebagai contoh, sebulan sebelum waktu yang dirancang, ambil kesempatan untuk bercerita pada si manja anda berkenaan biliknya dan katilnya sendiri. Memperkenalkan anak anda terlebih dahulu dengan perubahan tempat tidurnya adalah sangat penting.

Sistem Ganjaran Atau Reward System

Semestinya, hampir semua kanak-kanak akan lebih tertarik dan bersemangat untuk melakukan sesuatu sekiranya diberi ganjaran. Namun, awas! Ganjaran tersebut biarlah berpada. Jangan sampai si anak terlalu bergantung pada ganjaran sehingga tidak mahu melakukan apa-apa sehingga ganjaran diberikan. Tekniknya, anda perlu memberi ganjaran atas pencapaiannya. Ganjaran juga bukan sahaja boleh diberikan dalam bentuk material atau memerlukan kos yang banyak. Anda boleh membuat sticker chart, dan lekatkan pelekat berwarna-warni untuk setiap hari yang anak anda tidur dibiliknya sendiri. Si manja anda pasti bersemangat untuk memastikan setiap hari dia mendapat pelekat yang terbanyak.

Menemani Di Bilik Tidur Sehingga Si Dia Lena

Anda hanya menemani, Bukan tidur bersama-sama disebelah mereka. Tidur disebelah anak anda dikhuatiri akan menyebabkan mereka terlalu bergantung pada anda untuk menemani mereka setiap kali tidur. Apabila anak anda sudah terbiasa untuk tidur sendiri, pastikan anda datang menjenguk setiap kali mereka mahu tidur dan kucup dahi mereka. Dengan cara ini, anak anda akan tahu ibu bapanya akan sentiasa ada bersamanya dan menyayanginya. Mereka akan merasa lebih selamat dan dapat tidur dengan tenang.

Tutup Pintu Bilik

Tutup pintu, bukan bermakna mengunci pintu. Cukuplah sekadar anda merapatkan pintu bilik anak anda apabila dia mahu tidur. Namun, cara ini bergantung pada kesesuaian anak anda. Jangan sesekali memaksa sekiranya mereka tidak selesa. Terdapat sesetengah kanak-kanak sukar untuk tidur lebih-lebih lagi apabila suasana diluar bilik masih terang dengan cahaya dan bising dengan bunyi televisyen. Oleh itu, merapatkan pintu bilik merupakan cara terbaik untuk membantu anak anda mudah melelapkan mata. Namun, ada juga sesetengah kanak-kanak lebih sukar untuk tidur apabila pintu bilik dirapatkan. Mereka akan merasa tidak selamat dan berasa bagaikan terkurung. Oleh itu, kenalpasti keselesaan anak anda. Anda mungkin boleh merapatkan sedikit pintu bilik, ataupun memasang lampu tidur supaya anak anda dapat tidur dengan selesa.

Letakkan Kembali Dibilik Tidur Mereka Sendiri

Diperingkat awal, si manja anda pasti akan kerap datang kembali ke katil anda apabila dia terjaga diwaktu malam. Letakkan mereka kembali di katil mereka sendiri serta-merta dan temani mereka sehingga mereka terlena. Ulang tabiat ini dengan istiqamah sehingga mereka faham. Jangan memaksa, apatah lagi memarahi mereka sepanjang proses tersebut. Lama kelamaan, mereka akan faham tempat tidur mereka bukanlah dikatil anda.

Sumber: Internet


Nak Rambut Cepat Panjang, Kena Potong Rambut

Rambut adalah mahkota wanita, lagi panjang rambut wanita itu, bertambah ayu dan femininnya seseorang wanita itu.  Rambut yang bersih, wangi, cantik berkilat dan beralun lembut menjadi idaman setiap wanita. Sebab tu kadangkala ada wanita yang takut untuk memotong rambut pendek kerana bimbang rambut akan lambat tumbuh. Ikuti petua ini ya, jika mahu rambut cepat panjang semula.
 Potong Sedikit
Mungkin anda rasa pelik tetapi betul, jika potong sedikit saja rambut anda akan cepat panjang. Buang yang hujung iaitu rambut bercabang untuk bagi pertumbuhan rambut lebih subur. Lebih elok potong rambut yang hujung enam minggu sekali.
 Cuci Rambut Dengan Air Sejuk
Jangan pakai air panas atau hangat. Air panas akan membuat rambut anda menjadi lembap, kering, dan cepat putus.
 Semak Produk Yang Diguna
Banyak sangat alat yang diguna untuk kesan rambut cantik tetapi perlu lebih berhati-hati kerana kesan produk dan alat yang diguna boleh buat rambut terlalu kering dan cepat rosak. Seeloknya guna blow-dryer dan kurangkan pemakaian produk rambut yang mengandungi bahan kimia. Blow-dryer dapat membantu rambut anda kering lebih cepat. Namun jangan lupa memakai blow-dry lotion sebelum mengeringkan rambut anda untuk melindunginya dari udara panas secara terus.

 Jangan Bungkus Rambut
Setiap kali selepas keringkan rambut dengan tuala, jangan bungkus rambut anda dengan tuala pula. Ini boleh buat rambut cepat patah dan rosak.
 Manjakan Kulit Kepala

Kotoran, minyak dan sel kulit mati pada kulit kepala anda sebenarnya melambatkan pertumbuhan rambut. Kalau mahu rambut lebih sihat, anda kena rajin cuci dan sesekali urut kulit kepala untuk rangsang akar rambut cepat tumbuh rambut. Tetapi jangan buat dengan kuku ya, guna jari jemari secara perlahan-lahan.
Sumber: Internet


BETULKAN PERCAKAPAN ANAK PELAT

Peringkat bayi dan kanak-kanak adalah peringkat paling kritikal untuk mempelajari bahasa. Gangguan dalam peringkat ini memberi kesan yang amat besar terhadap perkembangan bahasa dan pertuturan mereka. Bermula sejak lahir hingga tiga tahun pertama adalah masa kritikal. Bahasa dan pertuturan kanak-kanak berkembang seiring kematangan dan tumbesaran otak mereka. Kanak-kanak juga banyak melihat dan mendengar apa di sekeliling mereka. Komunikasi bermula sejak lahir.  Contoh, bayi menangis minta lampin ditukar, meminta susu dan sebagainya.  Komunikasi ini akan terus berkembang bila umur mereka bertambah.

0 – 6 bulan

Senyum apabila mendengar suara ibu/penjaga
Menggerakkan kepala & mata ke arah bunyi
Mengeluarkan bunyi-bunyian seperti mengekur dan nyaring

7- 11 bulan

Membabel- ‘baba’, ‘mama’, ‘dada’ tanpa maksud tertentu
Faham perkataan ‘jangan’ dan arahan mudah seperti ‘bye-bye’, ‘salam’
Meniru bunyi mudah seperti bunyi binatang dan kenderaan

1 tahun

Meniru sukukata perkataan, contoh: ‘bola’ à /la/, ‘abah’ à /bah/
Menguasai 10-25 perkataan
Dapat menunjukkan bahagian badan asas
Menggunakan kata sosial, contoh ‘hello’, ‘bye-bye’
Memanggil nama ahli keluarga terdekat

2 tahun

Menguasai kira-kira 50 perkataan
Menggabungkan 2-3 patah perkataan
Mengikut arahan tanpa bantuan isyarat
Tumpuan terhadap sesuatu aktiviti selama lebih kurang 5 minit

3 tahun

Bercerita menggunakan ayat lebih panjang dan sempurna kira-kira 3-4 perkataan
Dapat menyebut nama penuh
Faham soalan ‘apa’, ‘bila, ‘mana’, dan ‘bagaimana’

4 tahun

Faham konsep seperti warna dan saiz
Dapat menjawab soalan tentang fungsi objek
Menggunakan ayat dengan kata hubung seperti ‘dan’, ‘dengan’
Menyebut bunyi konsonan kira 90% secara tepat

5 tahun

Bercerita tentang sesuatu topik dengan ayat panjang, kira-kira lebih dari 5 perkataan
Menggunakan sambungan kompleks seperti ‘selepas itu’, ‘atau’ dan ‘tetapi’
Faham arahan kompleks
Bahasa dan pertuturan menyamai orang dewasa

(Sumber: Poster Terapi Pertuturan KKM)

Apa Itu Pelat?
Ramai ibu bapa yang tertanya-tanya samada anak mereka pelat atau tidak. Sama seperti kemahiran fizikal, kanak-kanak akan meniarap, merangkak, berjalan sebelum dapat berlari. Begitu juga dengan pertuturan kanak-kanak. Pelat merupakan ‘kesalahan sebutan’ yang terjadi pada peringkat umur tertentu. Ia melibatkan masalah penghasilan bunyi(artikulasi) dan juga pola bunyi (fonologi).Kanak-kanak sepatutnya mahir menyebut bunyi tertentu apabila mencecah umur yang tertentu.

Berikut merupakan panduan umum bila bunyi mula dikuasai
36 bulan
/n/, /m/, /p/, /h/, /t/
40-44 bulan
/f/, /w/, /ng/, /b/, /g/
48 bulan
/s/, /j/, /d/
48+ bulan
/r/, /l/, /sh/, /ch/, /z/, /v/, /j/, /th/
Proses-proses fonologi berikut sepatutnya sudah tiada pada kanak-kanak berumur 3 tahun

Buang sukukata yang tidak ditekankan

 telefon à tepon
(sukukata ‘le’ dibuang)

Buang konsonan akhir

 dam à da
(konsonan akhir ‘m’ dibuang)

Samakan konsonan (pengaruh konsonan terhadap konsonan lain)

 kasut à atut
(s à t (konsonan kedua))

Reduplikasi (ulangan)

 makan à mamam
(sukukata ‘ma’ diulang 2 kali)

Pendepanan (bunyi belakang ‘k’ dan ‘g’ ditukar ke bunyi depan)

kaki à tati
(k à t (bunyi depan))
Semasa umur 5 tahun, proses fonologi akan berhenti dan sebutan mereka mula menyerupai orang dewasa. Tetapi ada juga yang berterusan sehingga berumur 7 tahun. Selepas umur 7 tahun, kanak-kanak sepatutnya  tidak lagi pelat.

Panduan lain yang boleh disemak ialah:

Ibu bapa sepatutnya memahami sekurang-kurangnya 50% percakapan anak-anak berumur 2 tahun
Ibu bapa sepatutnya  memahami kira-kira 90% percakapan anak-anak  berumur 3 tahun
Orang asing sepatutnya memahami kira-kira 50% percakapan kanak-kanak berumur 3 tahun
Orang asing sepatutnya memahami kira-kira 100% percakapan kanak-kanak berumur 4 tahun

Pelat boleh terjadi atas beberapa faktor, antaranya:

Umur dan peringkat bahasa & pertuturan masih rendah
Kecederaan otak, contoh: kemalangan
Masalah oromotor
Masalah sengau
Sumbing(Cleft)
Lidah pendek (tongue tie)

Tidak perlu risau jika perkembangan bahasa dan bunyi pertuturan masih menepati tahap umur mereka. Jika tidak, anda perlu mendapatkan rawatan selanjutnya.Rujuk kepada pakar berkaitan untuk menilai keadaan anak. Dapatkan surat rujukan daripada klinik kesihatan/swasta untuk penilaian daripada Terapis Pertuturan. Berikan rangsangan bahasa yang betul. Bercakap dengan anak menggunakan perkataan yang betul. Ada ibu bapa yang cuba meniru perkataan pelat anak mereka.  Ini menyebabkan anak anda keliru tentang sebutan yang betul.

Fahami Pertuturan Pelat Anak
#1 Fokus pada perkataan yang tidak difahami dan dapatkan lebih banyak maklumat tentangnya. Sebagai contoh apabila mereka bercerita berkenaan apa yang mereka lakukan di sekolah. “Wahhh…macam seronok je… adik dengan kawan main apa tadi?”
#2 Minta kanak-kanak untuk mengulang sebutan dengan lembut. Anda boleh menggunakan ayat seperti Oh…mama tak dengar adik cakap apa tadi, boleh cerita balik tak?”. Cuba juga untuk memahami apa yang dicakapkan melalui pergerakan tangan dan badan, tone suara, emosi dan juga pergerakan mata.
#3 Gunakan klu yang ada dipersekitaran jika ada. Contohnya seperti “cuba adik tunjuk apa yang adik cakap tadi”.
#4 Gunakan sokongan visual sebanyak yang boleh semasa bercerita / berbual.
Contohnya, semasa bercerita mengenai percutian keluarga, gunakan gambar yang diambil ketika bercuti. Anda boleh merujuk kepada gambar tersebut untuk mengenalpasti orang, tempat atau situasi yang diceritakannya. Perlukah Kita Memperbetulkan Kesalahan Sebutan Anak? Kanak-kanak dengan masalah pelat selalunya merasa self-conscious semasa bercakap dan perbuatan kita melakukan pembetulan kepada sebutan mereka setiap kali akan menyebabkan mereka tidak mahu bercakap lagi.

Bantuan Untuk Anak Pelat

Perkara yang utama yang perlu dilakukan adalah mendapatkan nasihat dari Terapis Pertuturan-Bahasa berkenaan bagaimana untuk melatih pertuturan kanak-kanak di rumah.
Ini akan menentukan bila, bagaimana dan sebanyak mana latihan yang perlu dilakukan. Terapis Pertuturan-Bahasa akan memberikan cadangan yang spesifik tentang bagaimana untuk membetulkan kesalahan sebutan anak anda
Untuk permulaan terapi, apa yang biasanya disarankan adalah ibu bapa hanya membetulkan sebutan kanak-kanak dalam satu jangka masa yang telah ditetapkan.
Tetapkan masa yang sesuai setiap hari (dalam 10-20 minit) untuk “masa bersama ibu/bapa” untuk berlatih menyebut bunyi pertuturan. Beri tahu / jelaskan terlebih dahulu kepada anak anda berkenaan masa dan latihan yang telah ditetapkan tersebut.
Semasa latihan, gunakan bahasa dan penerangan yang positif apabila membetulkan kesalahan. Sebagai contoh, daripada kita menggunakan “salah, cuba lagi”, kita boleh menggunakan ayat seperti “bagus..mama nampak lidah adik keluar masa sebut /s/, sekarang kita cuba sebut /s/ dengan lidah kat dalam mulut pula”.
Setelah anak anda boleh menyebut bunyi yang diajarkan dalam masa latihan yang ditetapkan, galakkan mereka untuk menggunkan bunyi tersebut di luar masa latihan dengan mencari beberapa perkataan yang sesuai pada hari tersebut.
Sebagai contoh, jika anda sedang mengajar bunyi /s/ kepada anak anda, perkataan yang boleh digunakan adalah seperti /sudu/ semasa makan. Beri tahu pada anak anda yang anda ingin mendengar dia menyebut bunyi /s/ yang betul pada waktu makan. Minta anak anda untuk menyebutnya dan berilah pujian setiap kali dia menyebutnya dengan betul.
Selalu tekankan dan jelaskan apa yang telah disebut dengan betul. Sebagai contoh, jika anda mendengar anak anda menyebut /s/ dengan betul ketika berbual, berilah pujian seperti “wah, mama dengar adik cakap /s/ dengan jelas”.
Di akhir terapi, anda akan diminta untuk memantau sebutan anak anda diluar masa latihan. Ini adalah penting untuk membantu kanak-kanak untuk membuat generalisasi dan menggunakan bunyi sebutan yang betul dalam perbualan harian mereka.
Dapatkan nasihat dari Terapis Pertuturan-Bahasa anak anda tentang cara yang specifik untuk memantau pertuturan mereka dengan cara yang betul.

Sumber: Internet

Perlu diingat disini adalah, tujuan utama adalah untuk meningkatkan keyakinan diri kanak-kanak apabila berinteraksi dengan orang lain. Jika anda was-was mengenai perkembangan pertuturan anak anda, dapatkan nasihat dan konsultansi daripada Terapis Pertuturan-Bahasa berdekatan anda.


IDAMKAN GAJET BUDAK 9 TAHUN JUAL LILIN BUATAN SEHINGGA BERGELAR USAHAWAN BERJAYA

Tadyn Flood, seorang kanak-kanak lelaki berusia 9 tahun di Melbourne menemui cara tersendiri untuk memperolehi $300 seminggu bagi membeli gajet (jam tangan keluaran Apple)  idamanya selepas ibu bapa Tadyn enggan membeli untuknya. Dengan hanya menjual lilin wangi buatan sendiri, kini dia yang bergelar usahawan berjaya boleh membeli sendiri gajet baru setiap minggu. Tadyn Flood membuat lilin wangi dan menjualnya di pasar hujung minggu dengan pendapatan diperolehi sebanyak $300 (RM881) seminggu dan $15,000 (RM44,059) setahun. Pendapatan yang agak lumayan untuk kanak-kanak seusianya.

            Menurut Jo-Ann Flood, ibu kepada Tadyn, kanak-kanak itu ada memberitahunya  untuk menabung supaya dia boleh membeli seutas jam tangan keluaran Apple. Jo-Ann fikir anaknya itu hanya akan melakukan kerja-kerja rumah untuk mendapatkan wang. Sebaliknya, Tadyn memintanya kit lilin dan mengajarnya bagaimana untuk membuat lilin melalui video tutorial YouTube.  Tadyn akan membuat lilin setiap hari Khamis selepas selesai membuat kerja sekolah. Lilin Wangi hasil tangan Tadyn mendapat sambutan dan permintaan yang agak baik. Jualan setiap minggu sangat memberangsangkan dan mampu memperolehi keuntungan sekitar $15,000 setahun sehingga dia digelar usahawan berjaya.

            Menurut ibunya lagi,  Tadyn juga akan berkecil hati dan marah jika orang ramai mengganggap dia hanya membantu ibunya berniaga sedangkan itu adalah perniagaannya. Oleh sebab itu, Tadyn lebih gemar uruskan sendiri perniagaan lilinnya dan kadangkala tidak suka jika ibunya ingin membantu. “Dia risau jika orang ingat itu adalah perniagaan saya,” jelas Jo-Ann.
Di mana ada kemahuan, di situ pasti ada jalan.


NGILU KETIKA SUNTIKAN EPIDURAL

Kesakitan ketika bersalin adalah antara kesakitan yang paling tinggi yang dialami oleh manusia. Jika di berikan skala di antara 0 hingga 50 daripada tiada kesakitan sehinggalah kesakitan melampau, maka purata angka yang ditandakan untuk kesakitan bersalin terutamanya anak pertama ialah melebihi 40.  Oleh itu, pelbagai kaedah telah digunakan oleh doktor dan juga pengamal perubatan untuk membantu mengurangkan kesakitan ibu semasa bersalin. Antaranya ialah pemberian gas pelali, suntikan dan ubat penahan sakit. Semua jenis teknik tersebut hanya dapat mengurangkan kesakitan antara 50% ke 60% sahaja.  Namun teknik moden yang di yakini oleh doktor-doktor pakar bius dapat mengurangkan kesakitan bersalin sehingga hampir 100% ialah teknik pembiusan epidural. Teknik ini lebih diguna pakai kepada ibu yang bersalin secara Cesarean. Namun jika ada permintaan daripada ibu yang boleh bersalin normal juga dibenarkan untuk mendapatkan suntikan (atas nasihat doktor). Jika ada ibu-ibu pernah merasa mendapat suntikan ini pasti ada perasaan seriau dan ngilu ketika proses suntikan berlangsung bukan?

            Ia melibatkan suntikan khas ubat bius setempat ke dalam lapisan lemak epidural (epidural space) yang mengelilingi cecair saraf tunjang (cereberospinal fluid) melalui celahan tulang belakang pada bahagian pinggang pesakit. Sejenis tiub halus turut dimasukkan ke dalam lapisan lemak epidural pesakit untuk memboleh ubat bius di masukkan secara berterusan ke sehinggalah ibu selesai bersalin. Ubat bius ini akan bertindak menghalang penghantaran isyarat kesakitan daripada bahagian rahim dan vagina daripada sampai ke otak. Kesannya ialah kesakitan di bahagian pinggang dan ke bawah tidak di rasai oleh pesakit.

            Suntikan Epidural memerlukan kepakaran dan latihan khusus dan hanya mampu dilakukan oleh Doktor bius yang telah mendapat latihan yang secukupnya. Doktor bius memberi bius epidural pada ibu yang hendak bersalin terlatih maka hampir tiada komplikasi yang bakal di alami oleh pesakit. Namun begitu sekiranya ianya dilakukan oleh doktor yang tidak terlatih maka ia boleh mengakibatkan beberapa kesan sampingan seperti sakit kepala yang teruk untuk beberapa hari, ketidak stabilan tekanan darah, jangkitan kuman pada selaput saraf tunjang dan kelumpuhan sementara pada kedua-dua belah kaki.

            Ibu-ibu yang hendak bersalin terutamanya anak sulung dan merasa takut dengan kesakitan bersalin bolehlah meminta perkhidmatan epidural daripada doktor bius di hospital berkenaan. Walau bagaimanapun tidak semua hospital menyediakan khidmat pembiusan epidural untuk ibu-ibu bersalin. Bertanyalah kepada bidan atau doktor bersalin semasa anda sedang mengandung berkenaan khidmat pembiusan epidural di hospital tersebut sekiranya anda ingin mendapatkannya.


KAKI KEJANG KETIKA HAMIL MEMANG MENGUNDANG BETUL

Kaki kejang atau orang-orang tua panggil Tarik Mengkarung semasa mengandung memang menyakitkan. Kaki Kejang boleh berlaku tidak kira masa buat ibu hamil dan merupakan perkara biasa. Kadangkala ketika memandu kenderaan, bangun dari tidur, menyarung seluar, melangkah naik tanga dan paling tragis ketika menukar posisi tidur tiba-tiba sahaja kekejangan. Memang nak meraung rasa sakit dia. Ia berlaku disebabkan oleh kontraksi otot luar kawalan yang akan menjejaskan betis kaki. Kejang kaki semasa mengandung adalah biasa. Ia sering berlaku pada waktu malam semasa trimester kedua dan trimester ketiga. Menurut pakar, kaki kejang semasa mengandung berpunca daripada pembentukan asid laktik pyruvic ( hasil sampingan metabolisme gula dan kanji) akan menjejaskan pengaliran darah di kaki. Sebab lain:

Kelebihan fosforus ( didapati di dalam daging yang telah diproses, makanan snek dan minuman bergas).

Kekurangan kalsium di dalam aliran darah anda. Pengambilan vitamin yang mencukupi semasa kehamilan adalah penting untuk ibu dan perkembangan bayi dalam kandungan.

Tekanan rahim yang sedang membesar pada saraf kaki anda.

  Lakukan Ini Jika Anda Diserang Sakit Ini:

Anda harus meregang dengan meluruskan kaki anda. Bermula dengan tumit terdahulu dan dengan berhati-hati lenturkan buku lali dan jari kaki anda. Anda akan berasa sakit pada mulanya tetapi kesakitannya akan hilang secara beransur-ansur.

Urut otot kaki yang kejang.

Mandi dengan air suam atau letakkan botol air panas pada kawasan kejang.

Rehat sebentar dan kembali bergerak setelah beberapa minit.

Tips Mengelak Kaki Kejang Semasa Mengandung
1) Pakai stoking sokongan, memilih kasut sesuai dan selesa untuk sepanjang hari.
2) Buatkan senaman regangan otot sebelum tidur. Anda boleh menarik jari kaki anda ke arah lutut anda sambil menolak tumit anda jauh dari badan anda.
3) Jangan berdiri dalam jangka masa yang lama.
4) Ambilkan kalsium dan kalium tambahan sebelum tidur.
5) Minum air yang mencukupi boleh membantu mencegah kekejangan.
6) Alaskan kaki anda dengan bantal ketika anda tidur.

7) Urutkan kaki betis anda sebelum tidur.
8) Sentiasa putarkan buku lali dan gerak-gerakkan jari kaki apabila anda duduk.


SAYA TIADA NAFSU SELEPAS MELAHIRKAN ANAK TAPI SUAMI TAK FAHAM!

Adalah perkara biasa untuk tidak rasa hendak mengadakan seks dalam minggu-minggu atau bulan-bulan pertama selepas bersalin. Pertama sekali, anda mungkin rasa letih kerana tidak cukup tidur akibat menjagi bayi yang baru lahir. Jika anda menyusu badan, hormon prolaktin juga boleh mengurangkan keghairahan untuk seks. Rasa murung atau masalah kemurungan selepas bersalin anda membuatkan anda bertambah tidak mahu mengadakan seks. Bincanglah dengan doktor, bidan atau pakar kesihatan jika anda rasa ini adalah masalah bagi anda.

            Anda juga mungkin rasa pedih akibat kekoyakan, episiotomi atau jahitan. Jika anda mengalami kekoyakan, atau jika bayi anda dilahirkan menggunakan alat-alat bantuan, anda mungkin mengambil lebih banyak masa untuk rasa ingin mengadakan seks semula. Ini adalah normal, dan anda harus memberi masa kepada diri anda untuk pulih. Jika anda bersalin secara caesarean pula, anda perlu sembuh daripada satu pembedahan besar.
            Lenguh-lenguh mungkin hilang dengan cepat, namun kesakitan daripada jahitan atau koyakan yang teruk mungkin mengambil masa lebih lama untuk sembuh. Jahitan mungkin akan rasa sakit untuk beberapa hari atau minggu. Biarlah luka anda sembuh dan jahitan pudar dahulu sebelum mengadakan seks.
            Walaupun jika anda tidak mengalami episiotomi atau kekoyakan, bahagian perineum (bahagian di antara faraj dan dubur) mungkin lebam dan sensitif untuk beberapa waktu. Jika anda menjalani caesarean, parut pembedahan sepatutnya sembuh menjelang waktu benang jahitan keluar. Jika anda masih rasa sensitif di bahagian jahitan, anda dan suami boleh cuba mencari posisi yang tidak memberi tekanan kepada parut. Mulakan perlahan-lahan untuk mengurangkan sebarang ketakutan.

            Jika anda rasa tertekan, perut anda akan tegang di bahagian sekitar parut anda, dan ini akan membuatkan anda rasa tidak selesa. Anda boleh letakkan kusyen kecil yang lembut di antara perut anda dan suami. Ini dapat merelakskan anda dan membantu melindungi parut anda yang sensitif. Atau anda boleh cuba posisi anda di atas suami supaya anda boleh memegang perut dan mengelakkan parut anda daripada rasa tidak selesa.
            Persepsi anda terhadap badan anda sendiri mungkin telah berubah. Anda mungkin rasa bahawa badan anda terlalu berubah akibat kehamilan dan bersalin, dan anda perlukan masa untuk pulih sebelum anda rasa seperti diri anda semula. Anda mungkin rasa bangga dengan perubahan yang berlaku akibat kehamilan, atau anda mungkin rasa sukar untuk menangani perubahan ini. Kesemua perasaan ini adalah normal dan boleh difahami. Ramai wanita yang bimbang suami mereka tidak merasakan mereka menarik lagi, tetapi apabila mereka menyuarakan kebimbangan ini, mereka sedar bahawa ini tidak benar.

Bagaimana Kalau Suami Saya Mahukan Seks Sedangkan Saya Belum Bersedia?

Beritahu suami tentang apa yang anda rasa dan berbincanglah dengan fikiran yang terbuka. Suami anda mungkin rasa tersisih jika anda tidak mahukan seks sedangkan dia mahu, tetapi anda tidak seharusnya rasa terpaksa mengadakan seks sebelum anda bersedia. Seks sepatutnya sesuatu yang menyeronokkan, bukannya satu tugas.

Seks tidak hanya bermakna penetrasi. Rangsangan daripada sentuhan sahaja boleh jadi sangat menyeronokkan. Perkataan dan pelukan boleh digunakan untuk menyatakan kemesraan dan emosi. Anda berdua akan mendapat manfaat daripada kemesraan ini, sehingga anda berdua bersedia untuk mengadakan seks semula.

Suami anda mungkin rasa tidak pasti mengenai seks selepas pengalaman melihat proses kelahiran. Dia mungkin bimbang seks akan menyakitkan anda, atau dia mungkin tidak pasti mengenai perasaannya sendiri. Bincanglah mengenai apa yang membimbangkan anda berdua. Dengan berkongsi masalah dan bersikap jujur sesama sendiri, anda boleh menyelesaikan masalah ini bersama-sama.

Adakah Sebarang Tip Tentang Seks Selepas Bersalin?

Cuba berpeluk-pelukan dan bermesra dahulu supaya anda akan beransur-ansur selesa disentuh secara seksual semula.

Lakukan perlahan-lahan. Bersentuhan dan berciuman tanpa mengharapkan ia akan menjurus kepada seks penetratif.

Jika anda gementar atau resah, atau bimbang ia akan menyakitkan, anda tidak akan rasa terangsang. Maka seks akan jadi tidak selesa kerana faraj anda tidak cukup basah.

Cuba gunakan jeli pelincir jika bahagian perineal anda rasa sensitif kerana ini boleh membuatkan seks lebih selesa. Jangan guna pelincir berasaskan minyak jika anda menggunakan kondom kerana ini boleh membuatkan kondom bocor. Pelincir juga akan membantu menyelesaikan masalah kekeringan faraj yang anda alami, yang mana ia adalah sesuatu yang biasa jika anda menyus badan.

Apabila anda rasa sudah bersedia, cuba jangan tergesa-gesa. Ia seharusnya sesuatu yang berlaku secara natural, dan anda berdua seharusnya rasa bersedia dan cukup terangsang. Cuba posisi yang tidak memberi terlalu tekanan pada mana-mana bahagian yang sensitif. Memulakannya dengan anda berada di atas bermakna anda boleh mengawal kadar dan kedalaman penetrasi.

Jika anda mula rasa sensitif atau tidak selesa, mintalah suami berhenti seketka. Dia boleh cuba menyentuh klitoris anda perlahan-lahan. Sebaik sahaja anda rasa terangsang, anda boleh cuba semula.

Jika keletihan ialah penghalang utama anda, cuba bersama suami semasa bayi anda sedang tidur supaya anda tidak terlalu letih untuk menikmatinya. Bayi anda mungkin akan terjaga pada bila-bila masa, tetapi anggaplah ia sebagai sesuatu yang kelakar dan tunggu sehingga peluang seterusnya tiba. Bersabarlah, keadaan akan jadi lebih mudah apabila bayi anda mula tidur sepanjang malam.

Teruskan membuat senaman lantai pelvis untuk menguatkan semula otot faraj anda. Ini akan membantu meningkatkan keseronokkan anda terhadap seks.

Amalkan pemakanan yang baik, minum banyak air dan berehat bila-bila sahaja yang boleh. Menjaga bayi baru sangat meletihkan. Anda perlu menjaga diri sendiri untuk meningkatkan tenaga anda.

Sumber: Internet


CABARAN BESARKAN KEMBAR AUTISMA – ZARINA ZAINUDDIN

Rasanya semua orang tahu bukan tugas mudah untuk ibu membesarkan seorang anak Autisma. Apatah lagi kalau dua orang. Begitulah yang dilalui oleh pelakon Zarina Zainuddin yang mempunyai dua orang anak Autisma. Zarina telah berkongsi pelbagai cabaran dan dugaan dalam membesarkan anak autisma malah lebih bersyukur apabila mereka sebenarnya ada beberapa kelebihan yang tidak disangka. Pasangan kembar iaitu Muhammad Razil Azrai dan Muhammad Raizal Azrai merupakan anak istimewa buat Zarina dan masing-masing mempunyai karakter yang berbeza. Namun, pengorbanan dan kasih sayang yang dicurah membuatkan kami faham apa maksud cinta sebenar. Kisah benar yang dikongsi ini turut meruntun hati orang ramai yang membacanya.

Kata Zarina, walaupun orang di sekeliling tidak memahami situasi sebenar kembar autistik ini dan pernah dicaci akibat kelakuan aneh dua anaknya, Zarina tidak pernah berang mahupun memarahi mereka kembali, namun di sebaliknya, Zarina sentiasa merendah diri dan memohon maaf atas kekhilafan tingkah laku anaknya.Sungguh menyayat hati. Semoga ibu-ibu di luar sana yang turut mempunyai anak autistik bertabah dan cekal menangani anak istimewa ini , Mari kita ikuti kisah lanjut kembar Azal dan Azil ini..

Azal Bersekolah, Azil Tidak Bersekolah, namun pada Azal umur 18 tahun, saya ambil keputusan. Tidak, Azil tidak dapat dihantar ke sekolah kerana dia hiperaktif, sukar dikawal berbanding Azal. Saya sedih kerana pihak sekolah sendiri menolak untuk menerima Azil, maka Azal sahaja yang berpeluang menjejakkan kaki ke sekolah. Tetapi semasa Azal berumur 18, saya mengambil keputusan untuk menghentikan persekolahannya. Keputusan drastik itu kami ambil setelah berlaku satu peristiwa yang tidak akan saya lupakan sampai bila-bila. Ia berlaku lebih kurang dua tahun dahulu, sewaktu Azal menyertai rombongan jamuan Hari Raya anjuran sekolah. Waktu Maghrib sudah masuk. Saya pulang sekejap untuk bersolat Maghrib terlebih dahulu kerana rombongan sekolah yang dijanjikan tiba sekitar jam enam lebih, masih belum tiba-tiba. Azal Pernah Hilang di sekolah, Jantung rasa seperti tercabut. Setibanya saya di sekolah untuk menjemputnya, cikgu dengan wajah selamba memberitahu, “Dia sudah balik dengan kawan dia, puan.” Jantung saya seperti terputus dari tangkainya. Jatuh melesat ke kaki!

Anak saya bukannya normal. Mengapakah cikgu tergamak melepaskan dia melangkah keluar dari pagar sekolah begitu sahaja? Saya melilau mencari Azal, separuh sasau rasanya. Bagaimana jika dia terjun ke tengah-tengah jalan raya? Dirempuh kereta? Digilis lori? Azal berjalan kaki sesat dan melintas jalan raya yang sibuk, bagaimana kalau dilanyak lori atau bas? Takdir Allah, wartawan majalah Harmoni, Ros, terjumpa Azal di tepi kedai 7-Eleven sekitar jam sembilan malam, berbaju Melayu, dalam keadaan berpeluh-peluh dengan muka sesat keliru. Bayangkanlah, dia berjalan kaki dari Bandar Sunway dekat Petron, melintas jalan raya yang sibuk.

Ya Tuhan! Bagaimana kalau anak autisme ini dilanyak bas atau lori di tengah-tengah jalan? Maaf, bagi saya, ini bukan seputar soal meminta kemaafan. Ini adalah soal rasa tanggungjawab. Ini adalah soal amanah yang dikecaikan. Saya benar-benar kecewa. Selepas berbincang panjang, saya dan suami akhirnya mengambil keputusan untuk menghentikan sahaja persekolahan Azal. Biarlah, jika tiada orang yang sudi menjaga Azal sebaiknya, biarlah ibu sahaja yang berkorban menjaga Azal.
…………

“Hei, tak tahu jaga anakkah? Apa wo, minum orang punya air??” Begitu saya pernah dimarah pengunjung restoran kerana abang minum minuman orang lain, di meja orang lain. Ini bukan situasi ganjil buat saya, dimarah pelanggan kedai adalah perkara biasa, maka adalah tanggungjawab saya merendah diri memohon maaf atas kekhilafan dan tingkah lepas laku anak saya. Jauh di sudut hati, saya rasa hiba, kerana mereka tidak tahu inilah takdir dan nasib seorang anak autistik.

Azal anak yang berdikari, selalu kejut saya bangun solat. Ya, meski kedua-duanya anak autisme, saya bersyukur, Tuhan tetap mengurniai beberapa kelebihan tidak tersangka. Muhammad Raizal Azrai (Azal) ini berdikari orangnya, pandai membawa diri, rajin bangun pagi, rajin juga bersolat Subuh. Kalau di set penggambaran, Azal akan menunaikan solat apabila tiba waktunya, tidak perlu disuruh-suruh. Skrip lakonan saya, dialah yang menandanya. Bangun pagi-pagi, dia pasti mengetuk pintu kamar tidur saya lantas berteriak, “Ibu, ibu, shooting ibu pukul berapa? Ibu sudah solatkah? Mana skrip ibu? Apa lagi barang yang ibu nak bawa ke tempat shooting?”

Manakal Azil tidak dapat bercakap, agresif dan hyperaktif. Azal anak yang prihatin, hatinya penyayang. Dialah orangnya yang menyuapkan ubat kepada abangnya selalu. Abang pula, Muhammad Razil Azrai (Azil) masih bergantung kepada ubat, namun saya tidak lagi mengizinkan Azil mengambil ubat sekerap dulu. Meski arahan doktor menetapkan bahawa ubat perlu dimakan dua kali sehari (setiap pagi dan malam), tetapi sekarang saya membenarkan Azil mengambilnya separuh sahaja. Hati meronta nak tahu apa kesan ubat pada Azil, sehinggalah suatu hari. Takdir Allah yang Maha Mengetahui, yang mengerti betapa hebatnya firasat dan naluri keibuan saya yang meronta, memberontak, menggelepar mahu mencari jawapan. Maka hendak dijadikan cerita, suatu hari, abang dan adik kembar ini bergaduh dengan teruknya. Muka abang berdarah-darah kerana abang memukul-mukul, menumbuk-numbuk mukanya sendiri. Bajunya basah dilumuri darah. Melihatkan Azil amuk tidak terkawal, Azal bertindak mahu menenangkan si abang, segera mengambil ubat lantas memaksa si abang menelannya. Biar abang lebih relaks, kata Azal. Mereka masih bertikam lidah. Keadaan bertambah gawat. Si adik dengan hasrat mahu merawat. Abang terus memberontak. Hati saya panas. Saya akhirnya mengambil keputusan. “Azal, beginilah,” pancung saya, tegas, “Awak tengok ubat ini?” Azal mengangguk. “Awak ambil satu, saya ambil satu. Kita makan sama-sama.”

Ya allah, inikah rupanya kesan ubat yang kami paksa untuk Azil makan setiap hari? Tidak sampai satu jam selepas menelan ubat penenang itu, saya terus lembik dan terbaring tak berdaya. Serasa satu badan lumpuh serta-merta. Kami saya lembik. Kepala saya berpusing. Mata saya terkatup. Gelap-gelita. Saya dalam keadaan sedar, ya, tetapi saya tak mampu berjalan walaupun setapak. Subhanallah! Ya Tuhan! Inikah kesan ubat kami paksa Azil telan setiap hari selama ini? Inikah ubat yang telah membisu, menuli dan membutakan segala pancaindera manusiawinya, sehingga dia tidak lemah selemahnya, tidak berdaya?

Saya tidak kisah katil ranap, pintu pecah, asalkan Azil gembira, saya turut gembira. Ya, walaupun keadaan tidak mudah. Pintu saya berlubang. Pecah dan ranap. Puuuung, paaanngg, puuuung, paaanngg. Bayangkan, dia melompat, menggelinjang, menggelenyar, malah ‘terbang’ di atas katil! Katil abang sudah dua kali pecah dan roboh. Tapi apa boleh buat? Pernah juga berlaku, dia terjun ke laman rumah dari tingkat dua. Jika tantrumnya datang, dia akan menghantuk-hantukkan kepalanya ke tingkap kereta sehingga cermin kereta pecah dan mukanya berlumur darah. Ini cuma sebahagian drama air mata dan pahit-getir yang orang tidak nampak. Tetapi saya tabah, saya cekal, saya belajar untuk mengurus dan menangani tantrumnya dengan sabar.

Saya lebih rela melihat dia sihat dan berjalan sana-sini seperti biasa daripada seluruh sistem badannya ‘dilumpuhkan’ dengan ubat. Selepas katilnya ranap beberapa kali, sekarang Azil tidur di lantai saja. Tak mengapalah. Jika itu yang buat abang gembira, saya gembira.

Sumber: THR Gegar


JENIS KAIN YANG PERLU WANITA TAHU UNTUK BERGAYA

Bila masuk kedai kain mesti rambang mata kan? Semua cantik-cantik, rasa nak ambil semua kain. Walau bagaimanapun, anda perlu tahu jenis setiap kain yang anda berkenan itu samada sesuai atau tidak untuk membuat baju mengikut fesyen kesukaan anda. Nah, ini antara jenis kain yang anda boleh cuba untuk bergaya.

JACQUARD

Merupakan kain yang memiliki pola yang ditenun menjadi kain, bukan dicetak di atasnya. Alat tenun tersebut telah dicipta oleh Joseph Marie Jacquard. Oleh kerana itu fabrik ini dinamakan Jacquard. Ia memberikan fleksibiliti dalam menentukan corak tenunan di atas kain. Jacquard ni berkilat dan licin. Ada yang memang suka kain jenis ni sebab shining and colornya terang.  Masalah pada kain ni ialah susah nak iron sikit

CREPE

Sejenis kain nipis dan lembut daripada sutera dengan permukaan yang bergerutu, mudah dijaga dan tidak berkedut. Ia dihasilkan melalui teknik alternate S and Z twist di mana benangnya dipintal dengan kesan berkerut. Fabrik crepe ini bersifat jatuh. Senang untuk dibentuk, fabrik yang selesa dan tidak panas. Sesuai juga dijadikan blouse, jubah, baju melayu lelaki dan lain-lain. Fabrik crepe ini juga terdapat banyak jenis seperti satin crepe, poly crepe.

RAYON

Rayon atau biasa disebut rayon viscose terbuat dari serat semi sintetik berbahan baku terbuat dari alam iaitu kayu yang memiliki kadar selulosa tinggi. Pakaian dengan bahan Kain rayon digunakan sangat nyaman dan selesa dipakai dalam pelbagai keadaan. Kain rayon ini sendiri masih banyak jenisnya dari kain rayon yang bertekstur kasar hingga halus dan lembut.

KAIN ORGANZA

Secara mudahnya,kain organza ini dibuat dari sutera dan harganya sangatlah mahal kerana tenunannya yang sukar,nipis . Namun kebanyakan organza moden diperbuat daripada bahan sintetik seperti poliester @ nilon bagi memberi peluang kepada yang kurang mampu untuk mencuba kain organza.Biasanya kain organza ini digunakan untuk membuat pakaian pengantin.

KAIN CHIFFON

Biasanya diperbuat daripada sutera,kapas dan sintetik fiber. Chiffon mempunyai tekstur yang lembut, beralun dan ringan. Chiffon sesuai dibuat gaun, riben, pakaian dalam, pakaian tradisional dan moden.  Oleh kerana sifatnya yang tembus cahaya (transperent) biasanya chiffon dilapisi dengan kain pelapik (lining) sama ada dari kain satin atau kain lapisan dalam yang lain. Teksturnya yang lembut juga didatangi dengan satu warna, gabungan dua atau lebih warna sama ada terang atau lembut. Antara jenis chiffon di pasaran:-

Chiffon Sutera
Menjadi pilihan untuk tudung dan shawl kerana dilhat dari segi keselesaan kepada pemakainya dan juga berkualiti. Harganya agak mahal dan memerlukan penjagaan yang lebih rapi dan cuciannya memerlukan cucian kering. Hasil buatannya halus dan diminati ramai.

Chiffon Goldline
Hasil buatanya halus dan teliti. Harganya agak mahal tetapi tetap diminati ramai.

Chiffon Georgette
Fabrik ini adalah gabungan fabrik chiffon dan georgette.  Menjadi pilihan ramai kerana lebih mudah dari segi penjagaan dan juga dari segi bajet ianya lebih murah berbanding chiffon sutera. Penjagaannya mudah dan boleh dicuci dengan air.

Double Chiffon
Kain lebih tebak dan kurang tembus cahaya berbanding kain chiffon biasa.

Chiffon Plain
Menjadi pilihan kepada mereka yang tidak suka corak pada kain.

Chiffon Bercetak (Printed Chiffon)
Mempunyai  motif bercetak dengan pelbagai jenis corak bunga dan abstrak.

Chiffon Paisley
Mempunyai motif bercorak paisley.

Chiffon Tribal
Mempunyai motif bercorak tribal

KAIN SATIN

Ia biasanya licin, mudah dijahit, senang dijaga dan tahan lama. Permukaannya mengkilap, digunakan membuat gaun labuh, jubah, blouse, kemeja, lingerie dan baju pengantin.

POLYESTER

Bahan polyester memiliki daya tahan yang kuat. Kelemahannya adalah kerana sifat bahan terasa panas dibadan. Antara ciri-ciri lainnya :
⦁     Bahan terasa panas dibadan.
⦁    Tidak menyerap keringat.
⦁    Apabila kulit anda sensitive dan bermasalah, disarankan supaya tidak memakai bahan pure polyester kerana akan merosakkan lagi kulit anda.
⦁    Noda minyak dan noda makanan susah dihilangkan dari pakaian
⦁    Tahan direndam dalam air lebih dari 3 jam

 SUTERA

Bahannya lembut, sejuk dan berkilau. Antara ciri-ciri lainnya :
⦁    Sangat lembut dan licin dikulit dan bahannya jatuh (flowing).
⦁    Menyerap keringat
⦁    Perlu dry cleaning supaya kualiti warna dan kainnya bertahan lama.

VISCOSE
Antara ciri – cirinya:
⦁    Terasa lembut dan dingin di kulit
⦁    Bahannya jatuh, tidak kaku dan warnanya mengkilat
⦁    Menyerap keringat
⦁    Pakaian / bahan akan rosak apabila direndam dengan detergent lebih dari 1 jam
⦁    Boleh dicuci atau di dry clean
⦁    Noda dari makanan atau minyak akan mudah hilang dengan menggunakan detergent

LINEN

Bahannya yang kaku dan dingin, maka linen sangat sesuai untuk produk – produk pakaian kasual dan dress. Antara ciri-ciri lainnya :
⦁    Bahannya kaku dan dingin.
⦁    Permukaan kain agak kasar
⦁    Menyerap keringat.
⦁     4x lebih lasak dari cotton
⦁    Tahan dijemur (Tahan terhadap panas sampai 450 0 F).
⦁     Kain akan rosak apabila direndam lebih dari 1 jam

SONGKET

Songket menggunakan teknik tenunan, di mana benang emas ditenun antara benang sutera pada kain latar. Fabrik yang mewah dan mahal ini menggambarkan struktur sosial dikalangan bangsawan Melayu.

LYCRA

Dikenal juga sebagai spandex. Sifatnya elastis(boleh meregang) kuat dan memiliki ketahanan gosokan yang tinggi. Fabrik lycra boleh meregang sehingga 500%. Ia banyak digunakan dalam pembuatan blouse, jubah, baju renang dan lain-lain

WOOL PEACH

Woolpeach adalah bahan kain yang terbuat dari katun,sutra, dan campuran serat sintetis, bahan ini umumnya ringan namun tidak tembus pandang. Disebeabkan ia dibuat dari campuran serat sintetis, warna printing pada Woolpeach biasanya lebih hidup daripada kain jenis lainnya seperti chiffon, sutera, satin, katun,dan lain-lain. Kain wool peach sifatnya jatuh, tapi tebal. Ia tidak jarang, tidak seperti kain chiffon yang transparent. Ia tidak panas apabila dipakai, tapi jika dibandingkan dengan dengan kain cotton, kain cotton lebih dingin apabila dipakai. Ia tidak mudah kusut dan senang diseterika. Sifatnya tidak berkilau. Kain wool peach banyak digunakan di negara Arab untuk membuat Jubah.


AMBIK KIRA EMOSI ANAK TIBA MASA BERCERAI SUSU BADAN

Berpisah susu ibu adalah dimana ibu menghentikan penyusuan dengan anaknya dimana anak mula mengambil makanan lain selain susu ibu. Ianya proses yang normal dalam perkembangan anak dan keputusan berpisah susu adalah ditangan ibu dan anak serta bukannya disebabkan orang sekeliling. Bagi bayi berusia dibawah 1 tahun, anda dicadangkan mendapat khidmat nasihat konsultan laktasi mengenai keperluan nutrisinya sekiranya penyusuan susu ibu dihentikan. Namun bagi anak berusia di atas 1 tahun, pengalaman berpisah susu akan menjadi pengalaman positif ibu dan anak untuk mula menggantikan perhatian anak daripada susu sahaja kepada pengisian emosi yang lain.
Namun begitu, cara berpisah susu yang sama mungkin memberi kesan yang berbeza kepada anak dan ibu yang berlainan. Berikut disenaraikan cara praktikal berpisah susu yang boleh membantu ibu memberhentikan penyusuan. Menyusukan adalah memberikan keselesaan dan keintiman antara ibu dan anak dimana tindakan yang mendadak boleh menyebabkan trauma emosi kepada anak. Petua seperti meletakkan kopi atau pewarna merah untuk menakutkan anak menyusu boleh memberi kesan emosi kepada anak. Mereka sudah besar, berbincang dan buatkan anak faham.

Waktu Yang Sesuai Untuk Berpisah Susu

American Academy of Pediatrics mencadangkan penyusuan susu ibu sehingga 12 bulan. Walaubagaimanapun bagi budaya Asia terutamanya Malaysia, penyusuan susu ibu berlangsung sehingga dua ke empat tahun.

Sebab Perlunya Berpisah Susu

Terdapat banyak sebab yang membuatkan ibu mahu menghentikan penyusuan. Antaranya ibu yang sakit kanser dan memerlukan rawatan kimoterapi, atau ibu yang merasakan letih untuk menyusu anak kecil (bagi anak yang kecil) serta ada ibu yang mengandung (walaupun tiada kajian perubatan mengaitkan keguguran dengan penyusuan susu ibu). Ibu dicadangkan berjumpa dengan konsultan atau kaunselor laktasi untuk rujukan dan khidmat nasihat.

Cara Praktikal Berpisah Susu

Berpisah susu secara perlahan lahan lebih selesa untuk kedua-dua ibu dan anak berbanding berhenti secara mendadak. Mulakan denganurangkan bilangan penyusuan dalam sehari (contohnya pada waktu malam). Ini membolehkan susu ibu berkurangan secara perlahan lahan dan memberi lebih masa untuk anak anda menerima perubahan itu:

Jangan Tawarkan Dan Jangan Tolak

Cara ini merupakan cara yang paling selamat dan efektif untuk berpisah susu.Berikan susu apabila anak minta dan jangan menolak sekiranya anak mahu menyusu. Konsep ini perlu digunakan bersama beberapa cara dibawah untuk mempercepatkan proses berpisah susu.

Mengubah Rutin Harian

Anak mempunyai rutin harian untuk menyusu. Sekiranya anak suka minum susu semasa ibu duduk di sofa. Ibu boleh mengelakkan untuk duduk di sofa itu. Peranan ayah dalam mengalihkan perhatian anak ketika berpisah susu adalah penting

Dapatkan Pertolongan Dari Ayah

Ayah juga boleh memberi peranan seperti membawa anak yang baru bangun tidur bersarapan pada waktu pagi (sebelum anak meminta susu dari ibu). Dua tahun (atau lebih) anak menyusu dari ibu, kini waktunya untuk bermain bersama ayah. Ahli keluarga yang lain juga boleh membantu.Ternyata proses penyusuan dan pemisahan susu juga bukan kerja ibu sendirian kan?

Toddler-Boy-Playing-Art

Biarkan anak leka bermain dengan permainan turut membantu proses berpisah susu

Alihkan Perhatian Anak dengan Permainan

Adakalanya apabila anak anda leka bermain, dia terlupa untuk meminta susu. Gantikan dengan makanan snek yang berkhasiat seperti buah buahan atau roti. Ada ibu yang membawa anak ke taman permainan pada waktu yang biasanya anak meminta susu (seperti pada waktu petang).

Melengah lengahkan Pemberian Susu

Menangguhkan waktu menyusu iaitu memberitahu mereka untuk menunggu sebentar (dan menggantikannya dengan aktiviti lain) juga berkesan. Bertanggung-tangguh untuk menyusukannya — anak boleh terlupa tentangnya!

Memendekkan Tempoh Penyusuan

Cara ini berkesan untuk anak berusia diatas 2 tahun. Memendekkan tempoh penyusuan kepada anak dengan cara memberitahunya ‘sedikit sahaja mama beri ya sebab abang/kakak sudah besar’ perlahan lahan mengurangkan kebergantungannya dengan susu ibu.

Memberitahunya Secara Berhemah

Anak berusia 1 tahun ke atas sudah boleh memahami arahan yang diberikan. Tunjukkan contoh contoh orang dewasa yang tidak minum susu ibu dan anak anda pasti teruja diberikan kesempatan berpeluang menjadi orang dewasa. Selalu beritanya betapa bangganya ibu melihat dia membesar dengan susu ibu dan kini sudah boleh minum terus dari cawan dan menikmati kehidupan seperti orang dewasa yang lain.

Elakkan pemberhentian susu secara mendadak

Pemberhentian susu secara mendadak tidak digalakkan kerana ianya boleh menyebabkan keadaan tidak selesa untuk ibu dan boleh menyebabkan masalah penyusuan yang lain seperti mastitis berikutan susu yang tidak dikeluarkan.

Sumber: Internet


Cara Bersihkan Gigi Anak Sebaik Gigi Tumbuh

KENAPA GIGI PERLU DIBERSIH?
Membersihkan gigi boleh menghilangkan sisa makanan dan plak dari permukaan gigi. Ia juga merupakan salah satu cara untuk gigi mendapat fluoride (jika memberus menggunakan ubat gigi) yang membantu menguatkan gigi. Penjagaan awal memastikan anak anda mempunyai kesihatan mulut yang baik sepanjang hayat.

BILA ANAK SAYA SEPATUTNYA MULA DIBERSIHKAN GIGI?
Ibu bapa dinasihatkan membersihkan gigi anak mereka sebaik sahaja gigi tumbuh. Tanamkan tabiat penjagaan dari kecil lagi untuk mendapatkan kesihatan mulut yang baik.

BAGAIMANAKAH CARA UNTUK MENJAGA KEBERSIHAN GIGI?

Bayi

Gunakan tuala lembab atau basah untuk membersihkan mulut dan gusi selepas setiap kali penyusuan.

Kanak-kanak

Berdiri atau duduk di belakang kanak-kanak dan dongakkan kepalanya ke atas supaya semua permukaan gigi dapat dibersihkan. Untuk ibu bapa yang mempunyai anak berumur 2 tahun ke bawah, beruslah gigi anak anda sekurang-kurangnya dua kali sehari, terutama selepas makan dan malam sebelum tidur. Ubat gigi berfluorida tidak perlu digunakan. Cukup sekadar memberus.  Namun untuk ibu bapa yang mempunyai anak berumur 2 tahun ke atas :
Selia atau bantu anak anda memberus gigi sehingga mereka berumur 6 hingga 7 tahun. Gunakan ubat gigi berfluorida untuk kanak-kanak sebesar biji kacang soya sahaja. Berkumur dan berludah selepas memberus gigi.

KENAPA PENJAGAAN KESIHATAN PERGIGIAN PENTING?
Penjagaan kesihatan pergigian penting untuk mencegah kerosakan gigi dan penyakit gusi di kalangan kanak-kanak. Kesihatan pergigian yang baik membolehkan mereka mengunyah makanan dengan selesa dan bertutur dengan jelas.

BAGAIMANAKAH CARA MENJAGA KESIHATAN PERGIGIAN YANG BAIK?
Amalan penjagaan kesihatan pergigian yang baik merangkumi 3 langkah pencegahan utama seperti berikut:

 Penjagaaan kebersihan gigi yang baik :

Berus gigi sehingga bersih setiap hari terutama selepas makan dan sebelum tidur malam.
Guna ubat gigi berfluorida untuk kanak-kanak semasa memberus gigi. Picitkan ubat gigi sebesar biji kacang soya ( 5 mm ) sahaja untuk anak yang berumur 2 tahun ke atas.
Selia atau bantu anak anda memberus gigi sehingga mereka berumur 6 hingga 7 tahun.
Berkumur-kumur dengan segera selepas makan atau minum jika tidak berkesempatan memberus gigi.
Jangan berkongsi berus gigi.
Tukar berus gigi jika bulu berusnya mula kembang.

 Makan secara sihat :

Makan makanan yang seimbang. Lebihkan buah-buahan dan sayur-sayuran segar.
Elakkan menambah gula ke dalam minuman kanak-kanak. Sekiranya menggunakan botol susu, pastikan minuman tersebut tidak mengandungi gula.
Jangan sekali-kali mencelup puting botol susu ke dalam gula atau manisan.
Elakkan minum minuman berkarbonat kerana kandungan gulanya tinggi.

 Pemeriksaan pergigian secara berkala :

Bawalah anak anda berjumpa doktor pergigian atau jururawat untuk pemeriksaan seawal usia untuk membiasakan mereka dengan suasana klinik pergigian.
Dapatkan pemeriksaan pergigian sekurang-kurangnya sekali setahun tetapi bagi mereka yang berisiko tinggi mendapat kerosakan gigi ( karies gigi ), pemeriksaan lebih kerap mungkin diperlukan.
Segera dapatkan nasihat dan pemeriksaan dari doktor pergigian jika berlaku kecederaan gigi atau mengalami masalah pergigian.

PEMERIKSAAN PERGIGIAN BERKALA
Pemeriksaan pergigian awal membolehkan pengamal pergigian dan penjaga berbincang cara penjagaan kesihatan gigi yang baik sebelum sebarang masalah berlaku.

MENGAPA PERLU MELAKUKAN PEMERIKSAAN PERGIGIAN SECARA BERKALA?

Pemeriksaan pergigian secara berkala perlu untuk :
Mengawasi pertumbuhan gigi dan perkembangan tulang rahang
Mencegah kerosakan gigi dan penyakit gusi
Menyelia penjagaan gigi sendiri

BILAKAH PEMERIKSAAN PERGIGIAN PERLU DILAKUKAN?
Mulakan pemeriksaan pergigian setelah gigi susu pertama tumbuh ( berumur lebih kurang 6 bulan). Ikuti nasihat doktor pergigian untuk pemeriksaan seterusnya.

APAKAH YANG DIMAKSUDKAN DENGAN KARIES AWAL DI KALANGAN KANAK-KANAK?
Karies awal di kalangan kanak-kanak ialah kerosakan gigi susu yang berlaku dalam kadar yang cepat yang disebabkan oleh amalan penyusuan yang tidak baik dan diburukkan lagi oleh tabiat pemakanan yang tertentu. Ia juga dikenali dengan nama karies botol susu.

APAKAH YANG MENYEBABKAN KEROSAKAN GIGI ANAK?
Menghisap susu atau minuman manis secara berterusan terutama semasa tidur adalah penyebab utama kerosakan gigi berlaku. Semasa tidur, aktiviti menelan air liur akan berkurangan. Ia akan menghalang proses pembersihan cecair dalam mulut. Susu atau minuman manis bertakung di dalam mulut dan ia menggalak pembiakan bakteria yang akan menyebabkan kerosakan gigi dan penyakit gusi.

BAGAIMANA SAYA BOLEH MENGETAHUI ANAKSAYA MENGALAMI KEROSAKAN GIGI?

Sakit gigi atau gusi
Kerosakan gigi kacip di rahang atas
Kerosakan gigi geraham di rahang atas dan bawah
Kebiasaannya, kerosakan gigi jarang berlaku pada gigi hadapan rahang bawah.

APAKAH MASALAH BERKAITAN YANG TIMBUL?
Kerosakan gigi yang tidak dirawat akan menyebabkan :

Sakit gigi
Bengkak gusi
Kehilangan gigi

BAGAIMANAKAH GIGI YANG ROSAK DIRAWAT?
Dapatkan pemeriksaan daripada doktor pergigian seawal mungkin untuk mengelak kerosakan gigi yang teruk atau berterusan. Gigi tersebut mungkin perlu dibersihkan dan ditampal atau menjalani lain-lain rawatan yang diperlukan.

APAKAH YANG BOLEH SAYAA LAKUKAN UNTUK MENCEGAH KEROSAKAN GIGI AWAL DI KALANGAN KANAK-KANAK?

Pangku anak anda semasa menyusu botol dan keluarkan botol daripada mulutnya sebaik sahaja dia tidur.
Sekiranya anak anda enggan tidur tanpa botol di dalam mulutnya, isikan botol dengan air masak kosong.
Bersihkan mulut anak selepas memberi makan atau minum dengan tuala bersih yang basah. Jadikan kebiasaan untuk memberus gigi nya dua kali sehari apabila lebih banyak gigi tumbuh.
Elakkan memberi minuman yang manis atau mencampur gula ke dalam minuman botol anak anda.
Usahakan agar anak anda tidak lagi mengguna botol susu apabila sudah berumur 1 tahun. Latih anak anda minum susu dengan mengguna cawan.
Bawa anak anda ke klinik seawal mungkin untuk mendapatkan pemeriksaan pergigian.

Sumber: myhealth.gov.my


5 Tips Utama Ketika Menjaga Luka Bersalin Cesarean

Bagi ibu-ibu yang bersalin cesarean atau secara pembedahan, bahagian yang perlu dijaga ialah bahagian luka. Hal ini kerana, jika luka tidak kering sentiasa, kemungkinan untuk terkena jangkitan dan bernanah adalah tinggi. Proses penyembuhan juga akan  menjadi lebih lambat apabila terkena jangkitan. Sebenarnya tak susah pun untuk menjaga luka cesarean. Yang penting ialah, Mama hanya perlu berdisiplin dan sentiasa menjaga pemakanann sewaktu berpantang.

Langkah Yang Perlu Diberi Perhatian Menjaga Luka Bersalin Cesarean
Keringkan Bahagian Luka
Setiap kali selepas mandi, keringkan bahagian luka pembedahan. Anda boleh gunakan pengering rambut (hair dryer). Tetapi dengan suhu paling minima atau hanya keluarkan angin biasa bukan panas. Ini penting agar luka sentiasa kering dan tidak terkena jangkitan kuman dan bernanah. Anda juga boleh menggunakan kipas angin, tetapi awas ia boleh menyebabkan luka bernanah dan terkena jangkitan kerana luka tidak betul-betul kering. Ditambah pula jika kipas angin tu penuh dengan habuk.

 Sapu Ubat Luka
Sapu ubat luka ke tempat pembedahan setiap kali sebelum memakai bengkung sebagai pencegahan supaya luka tidak bernanah. Dinasihatkan ubat luka disapu selama 30 hari atau sehingga cukup 44 hari berpantang. Ubat luka ini selain dibekalkan oleh hospital, anda juga boleh dapatkannya di farmasi.

 Tisu Gulung
Tisu gulung digunakan untuk melapik bengkung sewaktu didalam tempoh berpantang selepas bersalin. Tujuannya bukan sahaja untuk mengelakkan bengkung dari kotor tetapi juga sebagai penyerap peluh terutama dibahagian pembedahan. Ini adalah salah satu dari cara tambahan untuk memastikan bengkung sentiasa bersih dan kering. Menggunakan tisu sebagai pelapik bengkung juga amat praktikal dibandingkan dengan menggunakan kain kerana ia boleh diganti dengan tisu baru yang bersih setiap kali selepas mandi dan hendak memakai bengkung semula.
 Elak Sapu Gel Gamat!
Elakkan dari menyapu gel gamat di tempat luka. Jika anda ingin juga menyapu gel gamat, tunggulah sehingga luka sudah benar-benar kering atau 3 minggu selepas pembedahan. Jika anda menyapu gel gamat ini terlalu awal, ia boleh menyebabkan jangkitan dan melambatkan proses penyembuhan.

 Elak Angkat Barangan Berat
Elakkan daripada mengangkat barang-barang yang berat kerana luka cesarean memerlukan masa untuk sembuh. Walaupun luka sudah sembuh dan kuat, sesekali anda akan terasa ngilu dibahagian parut luka terutama apabila melakukan kerja yang memerlukan anda mengangkat barang yang berat.
Apa yang penting, Mama harus sentiasa berdisiplin sepanjang proses penyembuhan tempat pembedahan tersebut. Jangan tergopoh gapah sewaktu membersih atau semasa melakukan kerja sepanjang proses berpantang. Walaupun luka telah kering, luka didalam masih memerlukan masa untuk sembuh. Disiplinkan diri untuk mengikuti segala nasihat doktor mahupun penjaga pantang. Inshaallah luka bersalin cesarean akan lebih cepat sembuh.


RISIKO SI KECIL TIDUR BUAI

Anak menangis sememangnya membuatkan hati ibu gundah. Jika dahulu kita lihat para ibu bersusah payah menidurkan anak mereka dengan cara menepuk bayi atau meletakkan mereka di dalam buaian. Banyak tenaga yang digunakan bagi memastikan buaian sentiasa bergerak dan si comel kekal tidur lena. Kini, para ibu boleh tersenyum kerana teknologi membantu meringankan beban mereka dengan ciptaan buaian elektrik. Tidak dinafikan buaian ini dapat membantu dan memudahkan kerja si ibu.
Ramai pakar kesihatan dan pakar penjagaan bayi menyarankan supaya tidak menggunakan buaian bagi menidurkan anak anda. Ini kerana ia mengundang pelbagai risiko seperti kecederaan kepala pada kanak-kanak akibat terjatuh dari buaian semasa mereka tidur, bermain atau menyusu. Ini antara risiko lain yang mungkin dihadapi oleh bayi yang menggunakan buaian…

 Bayi Terjatuh Atau Dihempap Spring/ Mesin

Kain yang digunakan untuk meletak bayi hanya disangkut pada sebatang besi penyangkut yang dihubungkan pada spring atau mesin automatik buaian. Bayangkan jika salah satu daripadanya rosak, bayi anda mungkin terjatuh atau dihempap oleh peralatan tersebut. Situasi mungkin bertambah buruk jika bayi terkena renjatan elektrik.

 Tidak Menyokong Struktur Tulang Belakang Bayi

Buaian secara saintifiknya tidak memberi sokongan penuh pada tulang belakang bayi. Jika anda perhatikan dengan teliti, bahu bayi selalunya kelihatan membongkok ketika di dalam buai.

 Bayi Lemas

Bagi bayi yang mula belajar memusingkan badan, mungkin memusingkan mukanya ke bawah sewaktu sedar ataupun dalam keadaan tidur. Ini boleh menyebabkan bayi lemas kerana kebanyakan bayi tidak pandai memusingkan kembali badan mereka.

 Sindrom Gegaran Otak Bayi

Enjutan buaian boleh mengakibatkan bayi anda mengalami sindrom gegaran otak kerana ubun-ubun bayi yang berusia kurang daripada 18 bulan masih lembut.

 Menggoyang Bayi Dengan Kuat

Enjutan perlahan mungkin tidak berbahaya pada bayi. Namun, dengan lantunan spring buaian (pergerakan atas bawah) seolah-olah sama perihalnya dengan melambung bayi anda ke udara. Ini juga mampu mengundang sindrom gegaran otak pada bayi.

Sumber: Internet


CARA MUDAH JADI PENJIMAT!

Setiap kali gaji, anda cuba menjadi seorang yang bijak berbelanja dan membuat simpanan dengan jayanya. Namun, anda tetap gagal mengesan bagaimana dan di mana wang anda banyak dihabiskan.

 SIMPAN RESIT UNTUK REKOD

Kebiasaannya, anda mencatat apa yang anda belanjakan tetapi kertas yang dicatat berakhir di dalam tong sampah. Sebenarnya terdapat banyak cara untuk anda mencatat perbelanjaan. Pertama, kaedah manual di mana anda menulis apa yang anda belanjakan di dalam buku nota kecil anda. Pastikan buku nota kecil dan bukan di atas seheli kertas kecil. Setiap kali anda berbelanja, anda catat dan anda menyimpan resit untuk dikira kemudian. Namun, ia sesuai untuk anda yang konsisten mencatat perbelanjaan dan gemar menyimpan resit.
 Kaedah software sesuai buat anda yang suka kekemasan dan ketepatan. Gunakan program seperti Excel, Google document atau Quicken untuk memasukkan belian dan caj kad kredit anda. Jika anda seorang yang teliti dan penyabar, nilai kecil pun akan dikira dalam perbelanjaan harian.
 Jika anda seorang yang ‘mesra’ telefon bimbit, anda boleh lakukannya di hujung jari menerusi kaedah laman web atau aplikasi tertentu. Guna perkhidmatan percuma seperti Mint, Buxfer atau BudgetPulse. Jika anda yakin data anda selamat, anda boleh merekod perbelanjaan anda dengan lebih mudah di samping alat pengiraan yang disediakan.

 JADI LEBIH BERDISIPLIN

Jika sebelum ini anda mewajibkan setiap bulan perlu memiliki pakaian baru, lupakan niat itu. Bayangkan berapa wang anda dihabiskan setiap kali pergi ke pusat beli belah. Cara terbaik untuk mengetahui perbelanjaan tetap adalah dengan membeli barang yang diingini seperti pakaian, minyak wangi, barang kemas, alat komestik dan kasut setiap enam bulan sekali. Hakikatnya barang seperti ini adalah barangan tahan lama yang boleh dipakai pada tempoh yang panjang melainkan sudah lusuh dan tidak muat.
Elak kerap makan di luar kerana ia akan menjadi satu tabiat buruk buat keluarga anda. Jika anda kerap makan di luar, anda boleh membuatkan anak-anak anda tidak mempunyai selera untuk makan masakan anda. Mampukah anda bertahan apabila separuh gaji anda dihabiskan untuk makan di luar?

 TINGGALKAN BAKI WANG GAJI

Terpulang pada anda sama ada membahagikan wang gaji anda kepada beberapa bahagian dan selebihnya dibiar di dalam akaun atau mengeluarkan kesemua wang gaji anda dan kemudian simpan di dalam bekas selamat di dalam rumah, yang penting anda menyimpan.
Apabila anda menyimpan, anda bukan saja perlu lebih bertanggungjawab tetapi lebih berdisiplin untuk tidak ‘mengusik’ wang simpanan anda. Wang simpanan anda bukan bertujuan untuk membeli barang keinginan anda seperti telefon bimbit, set barang kemas mahupun apa saja barang keinginan yang sudah anda perolehi tetapi wang simpanan bertujuan untuk kecemasan. Sekurang-kurangnya, anda tidak perlu berhutang apabila salah seorang ahli keluarga anda sakit atau kereta rosak.
Meskipun perkara berjimat ini sangat klise di dalam kehidupan, tetapi masalah kesempitan wang tetap berlaku. Setidak-tidaknya, perkara di atas serba sedikit membantu anda untuk lebih berjimat dan berjaya menjejak ke mana hala wang anda banyak dihabiskan.  Setuju?


Langkah-langkah Mengurangkan Suhu Badan Anak Demam

Anda tidak perlu merawat demam kecuali anak anda berasa tidak selesa atau jika dia pernah mengalami kekejangan febril. Berikut adalah langkah-langkah mengurangkan demam:

Jika anak anda demam dan berusia lebih daripada lapan minggu, anda boleh berikannya Panadol yang khasnya untuk bayi dan kanak-kanak, untuk menurunkan suhunya. Ikuti arahan dos pengambilan dengan berhati-hati. Dos yang tepat bagi ibuprofen (Nurofen) juga boleh diberikan. Parasetamol dan ibuprofen tidak disarankan kepada bayi di bawah usia dua bulan dan jangan berikan aspirin kepada bayi atau anak anda yang berusia di bawah 16 tahun, yang dikaitkan dengan Sindrom Reye’s, penyakit yang sebenarnya jarang berlaku tetapi boleh membawa kematian.

Pakaikan bayi anda baju kain kapas yang nipis (jangan balut bayi anda untuk mengurangkan demam).

Pastikan biliknya sejuk. Jika perlu, letakkan kipas berhampiran kot bayi dan gunakan sehelai cadar atau selimut nipis untuk menyelimutkannya.

Berikan banyak cecair. Bayi kecil memerlukan lebih banyak air daripada biasa, iaitu — susu badan atau susu formula. Jika anda sudah memberikan minuman lain kepada bayi anda, berikan lollipop ais, sup jernih atau jus buah-buahan telah yang dicairkan.

Cuba mandian berspan. Letakkan bayi anda dalam tub mandi yang cetek dengan air yang suam dan gosokkan badannya, satu bahagian pada satu masa, dengan kain flanel atau span yang diperah sedikit. Jangan keringkan badan bayi anda, biarkan air tersejat sendiri. Ini mungkin membuatnya lebih selesa.

Jika anak anda seharian tidak makan, berikan sedikit coklat kegemarannya. Selalunya, anak jarang menolak jika diberi coklat atau manisan. Ia membantu tubuh anak sedikit bertenaga ketika tidak sihat.


DUDUK TERLALU LAMA KETIKA BERKERJA PENYUMBANG GEMUK!

Biasanya tuntutan kerja di meja kerja membuatkan seseorang terpaksa duduk berjam-jam lamanya. Semua orang tentunya sudah sedia maklum bahawa kebiasaan duduk terlalu lama sebenarnya tidak baik untuk kesihatan. Hal ini kerana ia bukan sahaja mengundang kepada masalah kegemukan, duduk tanpa melakukan banyak aktiviti juga akan meningkatkan tekanan darah, meningkatkan potensi penyakit jantung, diabetes, buasir dan banyak lagi.

            Walau bagaimanapun, itu tidak bermakna anda tidak boleh menghindari dan mengatasinya bagi memastikan tubuh badan anda tetap sihat. Menurut satu kajian di Barat bahawa dengan berolahraga dan membuat beberapa aktiviti kecergasan secara rutin dapat membantu serta mencegah seseorang mendapat pelbagai kesan buruk terutamanya ke atas kesihatannya jika duduk terlalu lama.

            Kajian ini menekankan bahawa aktiviti fizikal menjadi suatu perkara yang penting yang boleh menjaga fungsi organ tubuh tetap aktif setelah duduk selama berjam-jam lamanya tanpa melakukan aktiviti. Orang yang menghabiskan waktu untuk tidak bergerak, sama ada kerana tuntutan kerja, sedang bersantai atau kerana gaya hidupnya, ternyata dapat menurunkan risiko serangan penyakit dengan cara rutin olahraga.

            Bagi mereka yang sering duduk sepanjang waktu dan tidak melakukan kegiatan fizikal aktif ternyata lebih cenderung mengalami sakit pinggang, hipertensi, penyakit jantung dan diabetes serta mengalami kenaikan kolesterol jahat berbanding dengan mereka yang rajin olahraga. Mereka yang lebih gemar duduk juga menunjukkan tahap kesihatan dan kecergasan yang menurun berbanding mereka yang kekal aktif dengan pelbagai aktiviti fizikal.

            Jadi buat mereka yang sentiasa sibuk di meja kerja, biasakan diri untuk membuat regangan dan senaman ringan walaupun di pejabat. Elakkan penggunaan lif dan sebaik-baiknya menggunakan tangga. Parkirlah kenderaan jauh dari bangunan pejabat kerana dengan cara ini anda dapat bersenam antara 5 hingga 10 minit walaupun hanya berjalan.


BAHAGIAN MUKA IBU KEGEMARAN BAYI BARU LAHIR

Bayi anda yang baru lahir mungkin kelihatan mengerekot dengan tangan dan kakinya belum betul-betul lurus. Ini adalah normal, dan tangan dan kakinya akan melurus apabila dia bertambah selesa dengan keadaan di luar perut anda. Jika kakinya kelihatan melengkung bengkok, jangan bimbang. Ini adalah sebahagian proses meregang dan akan membetul dengan sendirinya apabila dia berusia lima atau enam bulan.

                Menjelang akhir bulan, bayi anda akan dapat mengangkat kepalanya untuk seketika apabila dia berbaring atas perutnya dan mungkin boleh memusingkan kepala dari sisi ke sisi. Pergerakan yang tersentak-sentak akan menjadi lebih lancar apabila sistem urat sarafnya menjadi lebih matang. Namun begitu, refleksnya yang masih primitif, seperti menghisap dan mengunyahkan tangannya, masih dominan. Bayi baru lahir masih sedang mengubahsuaikan diri kepada dunia baru yang sangat berbeza daripada keadaan dalam rahim yang selesa hangat dan selamat, dan inilah sebabnya kebanyakan bayi amat gemarkan bedungan, dibalut selamat dalam selimutnya.
                Harus diingat bahawa setiap bayi adalah unik dan akan mencapai peringkat-peringkat pencapaian fizikalnya mengikut masa dan jadual mereka tersendiri. Semua di atas hanya merupakan garis panduan am mengenai potensi yang boleh dicapai oleh bayi anda, jika bukan sekarang, mungkin tidak lama lagi.

Bayi Baru Lahir Sentiasa Kelaparan
                Makanan adalah perkara yang amat penting dalam kehidupan bayi baru lahir, dan tidur adalah yang kedua penting. Kebanyakan bayi baru lahir akan menyusu dua atau tiga jam sekali siang dan malam.
                Pola tidur bayi seperti itu juga. Kebanyakan bayi baru lahir tidur sejumlah 16 hingga 17 jam dalam masa 24 jam, tetapi ini meliputi jumlah tidur yang tidak panjang masanya sebanyak lebih kurang lapan kali. Menjelang akhir bulan, bayi anda akan dapat menunjukkan satu pola menyusu dan tidur yang agak tetap. Namun begitu, anda mungkin tidak mendapati sebarang pola yang tetap untuk beberapa bulan lagi.

Menangis Merupakan Komunikasi Bayi
                Ketika ini juga bayi anda belum lagi menunjukkan sebarang personaliti atau apa yang kita boleh kenali sebagai personaliti. Tetapi dia giat mengekspresikan dirinya dengan cara yang paling diketahuinya menangis. Dia menghabiskan masanya dengan melalui dan merentasi beberapa alam mengantuk, berjaga senyap dan berjaga aktif.
                Bayi baru lahir juga akan menjadi senyap dan tenang apabila anda bercakap dengannya dengan suara lembut dan apabila anda menegakkan badannya. Dia mungkin juga mengeluarkan bunyi “ah” apabila dia mendengar suara anda dan melihat muka anda. Kebanyakan bayi suka dipeluk, dibelai, dicium, diusap, diurut dan didukung. Sentuhan adalah cara penting bagi anda berkomunikasi dengan bayi anda.

Bahagian Muka Anda Kegemaran Bayi
                Penglihatan bayi anda masih kabur dan samar-samar. Muka anda adalah yang paling menarik baginya pada masa ini, selain dari objek yang berkontras. Inilah sebabnya mainan hitam dan putih, dan mainan gantungan dikenalkan. Sebenarnya, jangkauan penglihatan bayi baru lahir hanya dalam lebih kurang 30cm. Dalam erti kata lain, bayi anda dapat melihat muka orang yang mendukungnya dengan jelas, tetapi tak boleh nampak lebih jauh dari itu.  Kajian menunjukkan bahawa bayi lebih suka melihat muka orang daripada lain-lain pola atau warnaan. Oleh itu, letakkan muka anda berhampiran dengan dengan bayi anda supaya dia boleh mengkaji raut muka, hidung, mata dan mulut anda, dan bercakaplah dengannya.

Pembelajaran Bayi Bermula Dengan Serta-Merta
                Anda mungkin memerhatikan ada masa tertentu di mana bayi anda yang baru lahir itu senyap dan berjaga. Ini adalah masa yang prima untuk pembelajaran. Gunakan masa-masa ini untuk bermain dan bercakap dengan bayi anda. Tetapi, jika anda cuba berinteraksi dengannya dan dia tidak begitu responsif, dia mungkin terlalu mengantuk atau telah berganjak masuk ke alam berjaga aktifnya.  Bayi anda akan menunjukkan yang dia dirangsang berlebihan dengan menguap, mengalih pandangannya, melengkuk badannya, memusing kepalanya, meragam atau menangis. Dia juga akan memberitahu anda apa yang disukainya, dan percayalah, anda akan memahami isyarat-isyaratnya dalam sedikit masa sahaja.

Perkembangan Bayi Pramatang
                Dan sekiranya bayi anda dilahirkan pramatang, anda mungkin mendapati bahawa dia memerlukan masa yang lebih lama untuk melakukan sesuatu yang telah dapat dilakukan oleh bayi sama usia dengannya. Sebab itu, kebanyakan bayi yang dilahir pramatang diberi dua kiraan usia oleh pakar pediatrik – usia mengikut kronologi (dikira dari tarikh lahir) dan usia yang diubahsuai (dikira dari tarikh dia dijangka lahir). Anda harus mengukur perkembangan bayi anda berdasarkan usia yang telah diubahsuai, bukan usia kronologinya. Jangan bimbang, kebanyakan doktor menilai perkembangan bayi pramatang berpandukan tarikh dia sepatutnya dilahirkan dan menilai tahap pencapaian kemahirannya dari tarikh itu.